3000 kroner blir boten, om dere er flere på elsparkesykkelen og blir tatt. Men regjeringen innfører foreløpig ingen promillegrense. Kommunene får mulighet til å ilegge parkeringsgebyr og skilte soner der elsparkesykler er forbudt. Og syklistene må holde gangfart, når de passerer fotgjengere. – Vi tar grep for regulering og orden, sier samferdselsminister Knut Arild Hareide (KrF). Endringene som regjeringen i dag beslutter i regelverket for bruk av elsparkesykler, trer i kraft 18. mai. Arbeidet for strengere regler har pågått siden i fjor sommer. – Regjeringen jobber videre med spørsmålet om promillegrense, sier Hareide. For at det skal bli forbudt å kjøre i fylla, må elsparkesykler og andre små elektriske kjøretøy omklassifiseres til en type motorvogn i veitrafikkloven.  I dag omfattes elsparkesykler av forbudet mot å føre kjøretøy når man «ikke kan anses skikket til å kjøre på en trygg måte». At det hverken blir aldersgrense eller påbud om hjelm på elsparkesykler, er også en konsekvens av manglende omklassifisering. Skader tredoblet Nye tall viser at Oslo skadelegevakt registrerte 131 skader på elsparkesykkel i april, en tredobling fra samme måned i 2020. Begge månedene hadde skjenkestopp. – Vi er bekymret for sommeren, med sannsynlig gjenåpning av alkoholservering kombinert med tilgjengelige sparkesykler om natten, sier overlege Henrik Siverts. Skadelegevakten har siden 2019 registrert 2300 elsparkesykkelskader i Oslo. Over 200 er klassifisert som alvorlige, 650 som moderate. De tilskadekomne er i snitt 30 år. Torsdag ble en kvinne i 60-årene ble kjørt ned av to barn på en elsparkesykkel i Bergen. Delvis bevisst ble kvinnen kjørt til traumemottaket på Haukeland sykehus. I Oslo ble en kvinne i 50-årene torsdag påkjørt av en elsparkesyklist på Grønland. Med smerter i hofte og overkroppen ble hun kjørt til legevakten. Kommunene kan nattestenge – Med de nye reglene er det opp til kommunene å innføre nattestengning, sier Hareide. Han oppfordrer kommunene til å bruke den nye verktøykassen som åpner for lokale soner med parkeringsforbud, fartsgrense eller bruksforbud og innføring av parkeringsbøter. – Jeg er ikke i tvil om at vi får færre ulykker og mer ordnede forhold, som følge av at kommunene får mulighet til å håndtere disse utfordringene, sier statsråden. Handikapforbundet mener at de nye reglene viser at regjeringen aksepterer fortsatt utrygge fortau og skyver ansvaret for regulering over på kommunene. – Kulhetsfaktoren ved elsparkesykler vinner over tryggheten for fotgjengere og funksjonshemmede, sier forbundets nestleder Magnhild Sørbotten. For Hareide er det viktig at det nettopp er kommunene som skal regulere, siden problemene elsparkesyklene skaper, er ulike fra storbyer til distriktskommuner. – Betydelig kollisjonskraft Organisasjonene for blinde og funksjonshemmede ville forby elsparkesykler på fortauet, men ble ikke hørt. I stedet blir fartsgrensen 6 km/t ved passering av gående. – Det ville vært rart å ta elsparkesyklene bort fra fortauene, men fortsatt tillatt elsykler, som har langt høyere hastighet, sier samferdselsministeren. Departementet frykter også mer alvorlige ulykker, om elsparkesyklene skal ut i veibanen. Handikapforbundet mener elsparkesykler hører hjemme i sykkelfeltene. – Om det er for farlig å kjøre i veibanen, hvorfor skal fotgjengerne ta støyten? De er den svake part overfor elsparkesykler, som har betydelig kollisjonskraft, sier Sørbotten. Hareide forventer at elsparkesyklistene senker farten når de møter gående. – Gjør de ikke det, må vi vurdere sterkere lut, sier KrF-statsråden. – Forventer p-forbud Stortinget jobber også med et lovforslag som kan gi kommunene klart rettslig grunnlag for å regulere utleie av elsparkesykler på offentlig grunn


Den verdenskjente fotballagenten Mino Raiola (54) har gått bort, bekrefter familien på Twitter. Han representerte flere av idrettens største stjerner, deriblant Erling Braut Haaland (21). – Hvil i fred. Den beste, skriver Alfie Haaland på Twitter. Raiolas familie opplyser om dødsfallet på samme nettsted. – Med uendelig sorg deler vi bortgangen til den mest omsorgsfulle og fantastiske fotballagenten som noen gang har vært, skriver familien på Raiolas konto. 54-åringen har representert Erling Braut Haaland siden 2018 og forhandlet jærbuens kontrakter med både Red Bull Salzburg fra januar 2019 og Borussia Dortmund året etterpå. I forbindelse med Haalands forventede overgang til en av verdens største klubber i sommer, er det Raiola som i utgangspunktet har tatt seg av forhandlingene også denne gangen, har VG fått opplyst, men han har slitt med sykdom over tid. Tidligere denne uken ble det feilaktig rapportert om 54-åringens bortgang. På Twitter ble det publisert en melding på Raiolas konto om at han var forbannet over ryktene. Samtidig ble det kjent at Raiola var på sykehus i Milano og kjempet for livet. To dager senere bekrefter familien at han nå har gått bort. – Mino kjempet til siste slutt med samme styrke som han har brakt til forhandlingsbordet hvor han har forsvart sine egne spillere. Mino gjorde oss som vanlig stolte, sier familien. Raiola er italiensk-født, men familien flyttet til Nederland da han var ett år gammel. I tillegg til å representere Braut Haaland, var Raiola agent for superstjerner som Paul Pogba, Gianluigi Donnarumma og Zlatan Ibrahimovic.  Der viste han tidlig et talent for forretninger, etter å ha startet i en jobb som kelner på farens pizzeria.  Les også: Hele historien om Mino Raiola, fra pizzabaking til milliardsuksess (VG+ Sport)


En tidligere leder i den omstridte Wagner-gruppen har flyktet til Norge og søkt asyl. Det bekrefter hans advokat til VG.  Finnmark politidistrikt meldte fredag at en person hadde blitt pågrepet i Pasvik, mistenkt for å ha tatt seg ulovlig over den norsk-russiske grensen. Politiet oppga hverken statsborgerskap eller andre detaljer.  Den pågrepne mannen er Andrej Medvedev, som tidligere var leder i Wagner-gruppen. Det bekrefter Medvedevs advokat, Jens Bernhard Herstad, til VG.  – Jeg kan bekrefte at han kom til Norge natt til fredag. Jeg ble oppnevnt etter at han ble pågrepet, sier Herstad.  Wagner-gruppen er en privat militær organisasjon som ble grunnlagt av mannen som ofte kalles «Putins kokk», Jevgenij Prigozjin. Hans soldater har de siste dagene vært svært sentrale i de blodige kampene om byen Soledar i Ukraina. Herstad forteller videre at Medvedev har søkt asyl i Norge, og at søknaden blir behandlet på vanlig måte.  – Han har det etter forholdene greit, sier Herstad. Han forteller at de ikke har diskutert hvordan Medvedev stiller seg til siktelsen, og vil ikke utdype hvor i Norge Medvedev befinner seg. I pressemeldingen fra Finnmark politidistrikt fredag sa stabssjef Tarjei Sirma-Tellefsen følgende: – Mannen ble pågrepet av en grensepatrulje fra Forsvaret og politiet. Mannen har søkt om asyl i Norge. Vi jobber nå med å stadfeste identiteten på personen, og gjennomfører avhør av mannen. Mannen skal ha oppsøkt et privathus i grenseområdet og bedt om hjelp. Vi ble også varslet av russisk grensevakt om funn av spor som kunne tyde på at noen hadde tatt seg ulovlig over grensen. Det ble da umiddelbart igangsatt søk. Jourhavende jurist i Politiets utlendingsenhet, Jo Arne Måna, sier til VG søndag at de ikke uttaler seg i enkeltsaker. Skal ha hørt skudd  Den troverdige russiske nettsiden gulagu.net melder at mannen, som har kallenavnet «Peace», klarte å komme seg over grensen nær byen Nikel i Murmansk-regionen. Ifølge nettsiden ble det sendt hunder etter ham, og FSB-styrker skjøt etter ham. – Han henvendte seg til rettshåndhevende instanser i Norge og ba om beskyttelse og politisk asyl, heter det. Ifølge Gulagu.net ble mannen deretter ført til Oslo. Gulagu.net har lagt ut et intervju på Youtube som skal være med denne mannen. Der forteller han blant annet at han på norsk side klarte å finne et hus og fikk hjelp av en kvinne til å ringe til politiet. – Jeg hørte hunder bak meg, hørte skudd etter meg. Så løp og løp og løp jeg etter lys på norsk side. – For første gang siden starten på krigen mot Ukraina flyktet en tidligere sjef for en av enhetene til Wagner-gruppen til Europa, heter det på gulagu.net. Wagner-gruppen Wagner-gruppen har tidligere vist at de dreper eventuelle desertører med slegge. Dette blir også omtalt på gulagu.net.  Ifølge nettsiden skal Andrej Medvedev ha henvendt seg til gulagu.net i desember 2022, og bedt om hjelp for å unngå utenomrettslige represalier. – Etter det vi fant ut forlot Medvedev kampstillingene til Wagner-gruppen umiddelbart etter at hans fire måneder lange kontrakt, som var signert den 6. juli 2022, var slutt, heter det hos Gulaga.net.


Tre franske menn i 60-årene omkom i skredet i Lyngen i Troms torsdag. Turfølget gravde dem ut og forsøkte å redde livene deres.  Tre franskmenn i 60-årene er døde etter at et snøskred gikk i Lyngen torsdag. – Det er snakk om erfarne skigåere som er ute i fint vær og flotte omgivelser. Her er mennesker som så sine ektefeller forsvinne. Nå trenger de ro, sier kommuneoverlege Hans-Olav Holtermann Eriksen til VG like før klokken 22 torsdag kveld. Han forteller at det var ti stykker i reisefølget, men én valgte å bli hjemme i stedet for å dra på skitur denne dagen. På skytterhuset i Lyngen ble de seks overlevende etter skredet tatt hånd om av leger, sykepleiere og psykolog etter hendelsen.  Det er to av dem som har mistet sine ektefeller, sier Eriksen. – Vi begynte å gjøre klar overnattingsfasiliteter til dem, men de ønsket heller å reise tilbake til der de overnattet. Vi har en fransk sykepleier tilgjengelig og har en ambulanse i beredskap like ved dem dersom det skulle være noe. De skal føle seg trygge og ivaretatt, understreker kommuneoverlegen. VG har vært i kontakt med politiets operasjonsleder Karl-Erik Thomassen som bekrefter at to i turfølget har mistet sine ektefeller.  Forsøkte å grave de frem Det var en person fra turfølget som meldte til politiet at skredet hadde gått. Omtrent klokken 14:30 torsdag ringte de inn.  Mens nødetatene var på vei, jobbet resten av turfølget med å grave fram de tre som ble tatt av skredet.  – De gravde dem ut og satte i gang hjerte- og lungeredning. Da ambulansehelikopteret fra UNN landet, ble de tre imidlertid erklært omkommet.  Det sier operasjonsleder i Troms politidistrikt Beate Helberg til iTromsø.  Alle pårørende er ennå ikke varslet.  – Tragisk inngang på påsken Kriseteamet i Lyngen kommune er koblet på og ivaretar de fra turfølget som kom seg trygt ned fra fjellet.  – Dette er en forferdelig tragisk inngang på påsken. Det er en risiko med å gå i fjellet, og den risikoen resulterte i et tragisk utfall i dag. Vi er trent i disse situasjonene og har et turfølge å ivareta nå, sier ordfører Dan-Håvard Johnsen til VG.  Skredet skjedde én dag før Lyngen kommune ifølge TV 2 skulle starte med SMS-varsling om farene i fjellet. Skred kan gå i all slags vær En hund fra Norske redningshunder var på vei til skredet i Lyngen torsdag. Men de rakk ikke fram før de tre ble erklært døde.  Beredskapsleder Stig Mebust forteller at det er stor snøskredfare flere steder i landet nå. Spesielt i Møre og Romsdal og Troms.  – Vi er redde for at folk ikke tar advarslene på alvor og at dette kan bli en farlig påske. Det er viktig at alle følger med på Varsom.no og setter seg godt inn i skredvarslene, sier Mebust.  I noen tilfeller kan det holde å bare slå en spade ned i snøen for at et skred utløses, forklarer han.  – Noen ganger er det veldig lite som skal til. Varsom.no er veldig viktig. Gå inn og sjekk uansett hvordan været er. Det kan gå skred i dårlig vær og i strålende solskinn, sier Mebust.  Her kan du lese Fri Flyt sin sak om et turfølge som opplevde et stort snøskred på topptur i Beretlia i Kjostind i Lyngen for to uker siden. Det kostet livet til hunden Kiko, og delvis begravde en person:  – Vi tok større risiko den dagen enn vanligvis Gilbert: Advarte kraftig  Overlege Mads Gilbert ved Universitetssykehuset Nord-Norge (UNN) i Tromsø advarte mandag denne uken om skredfaren i Troms. – Skredsituasjonen i Troms som enormt farlig. Et skred kan gå i over hundre kilometer i timen og veie flere tusen tonn, advarte han. Ifølge Varsom.no er det betydelig snøskredfare i Troms nå. Det gjelder også flere steder i Norge.  Torsdag forteller Gilbert at de første åtte til 10 minuttene etter at man er helt begravd av et snøskred er avgjørende

Tre menn omkom i snøskred:  - Så sine ektefeller forsvinne


Skilsmisse-paret Katrine (37) og Jonas Mital Helseth (39) kjøpte hver sin leilighet og manglet bare å selge gamlehuset før samlivsbruddet var helt i boks. Så kom rentehoppet. Da ekteparet tidligere i år bestemte seg for å gå hver til sitt etter ti år, måtte de med tid og stunder finne seg hver sin nye bolig. Som sagt, så gjort. Jonas kjøpte en ny bolig i april, Katrine sin nye i august. Lånene fikk de med sikkerhet i hver sin halvpart av det 178 kvadratmeter store rekkehuset på Kjeller der de har bodd de siste tre årene.  Men det rekkehuset er det foreløpig ingen som vil kjøpe. – For noen uker siden satte vi ned prisantydningen med firehundre tusen kroner. I helgen var det visning, og i går skulle det være budrunde. Men ingen bud kom, forteller Jonas. Det var lokalavisen Romerikes Blad som først omtalte eks-paret med det tungsolgte rekkehuset. – Skilte oss ikke uten grunn Nå sitter eksparet med tre boliglån på til sammen over ti millioner som må betjenes av to inntekter.  – Det er ikke synd på oss, altså. Vi eier tross alt bolig og sitter egentlig fint i det. Men akkurat nå er det ganske trangt økonomisk, sier Katrine. For tiden bor hun i gamlehuset med barna på 5 og 8, mens Jonas bor i den nye leiligheten sin. Hva som skjer når Katrines nye leilighet snart er innflyttingsklar, er ikke helt sikkert. – Vi kan leie ut det gamle huset. Eller så kan vi leie ut min nye leilighet. Alternativt kan vi leie ut begge deler og bytte på å bo i hybeldelen i gamlehuset, mens den andre er i Jonas sin nye leilighet med barna. Men det blir mye stress, forklarer Katrine. – Det virker som om dere samarbeider godt om dette. Er dette en kandidat til årets vennligste samlivsbrudd? – Hehe, vi skilte oss ikke uten grunn, altså. Men vi har barn sammen, så hun blir ikke kvitt meg og jeg blir ikke kvitt henne. Da tenker jeg at vi bare får prøve å ha det hyggelig sammen, sier Jonas. Nasjonal boligannonse Eks-paret tror cocktailen av flere doble rentehevinger, skyhøye strømpriser og galopperende prisvekst på dagligvarer og drivstoff gjør at folk kvier seg for å by. Også en nabo har hatt visning uten å få bud, forteller de. Flere andre selgere er også nervøse. Det skjer nå et skifte i boligmarkedet, meldte eiendomsmeglere i E24 forrige uke. – Det hjelper ikke akkurat at Norges Bank setter opp renten to timer før visning, sier Jonas. Den manglende budlysten på rekkehuset deres har allerede vært tema i en artikkel i Romerikes Blad, noe en nabo vet å gjøre et poeng av mens eks-paret stiller seg opp for VGs fotograf utenfor huset. – Det var da en voldsomt omfattende boligannonse dere får i stand, roper naboen mens Katrine og Jonas følger fotografens instrukser. – Sist var det lokalavisen. Nå går vi nasjonalt, kvitterer Katrine, og håper trolig at også noen utenfor Romerike kan se sjarmen med å bo i et rekkehus kort utenfor hovedstaden. Halvsannheter om pendleravstand De to ufrivillige boligmogulene snakker, ikke overraskende, varmt om både boligen og strøket de håper å flytte fra snart. På skrytelisten er blant annet en hybeldel som gir 10.000 i månedlige leieinntekter, nærhet til skole og barnehage samt upåklagelig trivelige naboer. I iveren etter å få boligen til å virke attraktiv, skyr det skilte paret ingen midler. – Det er bare ti minutter sykkeltur til Lillestrøm stasjon, og derfra er det bare ti minutter med tog til Oslo S, bedyrer Katrine. En faktasjekk senere kan det slås fast at sykkelturen ifølge Google Maps er 13 minutter, ikke ti. Men VGs utsendte fotograf og journalist er skjønt enige om at de begge har hørt eiendomsmeglere prøve å slippe unna med langt verre halvsannheter enn å barbere av tre minutter på en sykkeltur. Og det er faktisk helt sant at togturen fra Lillestrøm til Oslo S bare er på ti minutter

Har tre boliger og gigalån:  Ingen vil kjøpe rekkehuset


CORTINA/OSLO (VG) Tor Arvid Holtermann Semb (59), i en årrekke servicemann på alpinlandslaget, er død. Han hylles av de norske alpinistene. Etter kvalifiseringsrunden av tirsdagens parallellstorslalåm måtte flere av de norske jentene tørke tårer i målområdet. I intervju med pressen benyttet de anledningen til å hylle Holtermann Semb og jobben han har gjort for deres karrierer. – Han var en utrolig fin og trygg fyr å ha med seg på tur. Man kunne snakke om livet og alt mellom himmel og jord med ham, og man ble rolig rundt han. Han gjorde det lettere å ta steget til neste nivå som alpinist, sier Thea Louise Stjernesund til VG. Holtermann Sembs bortgang ble bekreftet av Alpinlandslaget på Instagram. Han var fra Tromsø, og var en kjent alpintskikkelse i ishavsbyen. – Hvil i fred kjære Tor Arvid. Takk for alt du har vært og gjort for oss. Din latter og omsorg skal vi alltid huske. Vi savner deg. Våre tanker går til familien i denne tøffe stunden, skriver de. Familien er kjent med at VG omtaler dødsfallet. Landslagsutøver Kristina Riis-Johannessen var også preget etter Holtermann Sembs bortgang. – Det er utrolig trist. Jeg hadde håpet at det skulle gi oss styrke, og bringe oss sammen, men det tar kanskje på mer enn man tror. Det er en person som har vært så viktig for meg i min karriere, og hjulpet til at jeg står her i dag, forteller hun til VG. Landslaget hadde en samling på morgenen for å finne fokus før dagens konkurranse. De fikk tillatelse til å kjøre med sørgebånd på venstre arm under rennet. Riis-Johannessen har bare gode ord å si om sin tidligere servicemann. – Det var mange gode stunder i skirommet. Han har alltid vært der og støttet meg, og løftet meg opp. Jeg har lært mye av ham, han har vært en slags mentor, sier 29-åringen. – Tor Arvid har jobbet for oss i mange år på jentesiden. Det er fryktelig trist. Han har jobbet på europacuplaget. Han ble syk tidlig høst, og så gikk det veldig fort, dessverre, sier sportssjef for alpinlandslaget, Claus Ryste, til VG. – Vi visste at han var dårlig, men likevel er man aldri forberedt. Det er ikke noe hyggelig, sier Stjernesund. Holtermann Semb har jobbet tett med flere av Norges beste alpinister, og stått på dag og natt for at de skal få høy fart i løypen. – Jeg ser ikke på det som en jobb, det er en «passion». Den dagen jeg ser på det som en jobb, slutter jeg, har Holtermann Semb tidligere uttalt om arbeidet med alpinistene i et intervju med Skiforbundet. Samtlige av de norske jentene ble utslått i kvalifiseringen i dagens parallellstorslalåm. Blant de tre herrene, var det bare Timon Haugan som tok seg videre til konkurransen senere i dag. – Jeg kjente Tor Arvid. Han var en herlig kar. Han betydde mer for jentene. Jeg har ikke hatt så mye å gjøre med ham, men forstår at det er veldig trist, sier han til VG.

I sorg etter dødsfall:  - Utrolig fin fyr


Statskanalen varslet møte om Sophie Elise-samarbeid tirsdag. Influenceren selv forlot NRK-bygget uten å snakke med pressen.  – Vi skal ha første møte om dette i morgen. Ingenting er avgjort, skrev Christina Rezk Resar, fungerende redaktør for NRK Underholdning, i en SMS til VG mandag.  Tirsdag ettermiddag sier Charlo Halvorsen, fungerende direktør i Marienlystdivisjonen i NRK, følgende til VG:  – Vi har fortsatt samtaler med de involverte og kommer ikke til å kommentere denne saken før samtalene er ferdige. Sophie Elise Isachsen (28) selv la ut en Instastory tirsdag rundt halv elleve der hun sitter i podkast-studio til «Sophie og Fetisha» på Marienlyst.  – Det er så mye styr utenfor NRK-bygget i dag. Jeg lurer på hvorfor? sa Sophie Elises podkastmakker og venninne Fetisha Williams i en egen Instastory tirsdag.  På veien ut av bygget stoppet ikke influenceren for å snakke med pressen.  TV 2 skrev tidligere tirsdag at de observerte Sophie Elise kjøre rett inn i NRKs garasje rundt halv elleve, og at hun dermed unngikk å snakke med et samlet pressekorps.  Rundt klokken 12.30 kjørte hun ut av garasjen i sin Porsche Taycan 4S.  Bakgrunnen for NRK-møtet er bråket rundt influenceren og hennes samarbeid med statskanalen, etter hun publiserte og senere slettet et bilde av seg selv og en annen influencer som holdt en gjennomsiktig pose med noe hvitt i.  Torsdag kommenterte Sophie Elise selv for første gang hvordan hun har hatt det i kjølvannet av kontroversen.


En ventet russisk storoffensiv skal være i gang torsdag morgen. Samtidig har Russland kommet med kraftige beskyldninger mot USA.  Natt til torsdag begynte en ventet russisk storoffensiv på flere fronter i Øst-Ukraina, melder tankesmien Institute for the Study of War (ISW).  Angrepene er blant annet rettet mot vestsiden av fylket Luhansk. Ukrainske tropper melder at de har slått tilbake angrep på flere steder langs fronten, inkludert Bakhmut, Avdiivka og Marinka i Donetsk. Det har de siste dagene vært meldinger om forsendelser av russiske forsterkninger til Øst-Ukraina. Beskyldninger mot USA Samtidig har Russlands utenriksdepartement publisert et innlegg på Facebook med kraftige beskyldninger mot USA.  Bakgrunnen er at USA i forrige uke beskyldte Russland for å misligholde nedrustingsavtalen Ny Start, som ble underskrevet i 2011.  Også Nato-sjef Jens Stoltenberg uttrykte bekymring forrige uke for at Russland ikke overholder sine juridisk bindende forpliktelser. Russlands UD avviser påstandene, og skriver at landet har gitt grundige forklaringer via diplomatiske kanaler. De skriver at Ny Start-avtalen bare kan være effektiv i fravær av en økning i de amerikanske BMD-systemene (Ballistic Missile Defence System, en betegnelse på utvikling og operasjon av systemer for forsvar mot ballistiske missiler ifølge Store Norske Leksikon.) – Washington har utvidet disse i årevis, skriver Russlands UD. – Øker risikoen for konfrontasjon  De skriver også at USAs mål om å «påføre Russland et strategisk nederlag» utelukker muligheten for å gjøre «business as usual» – USA har faktisk satt i gang en total hybridkrig mot Russland som øker risikoen for en direkte militærkonfrontasjon mellom to atommakter. Hybridkrig betyr at konflikten er en blanding av konvensjonelle militære operasjoner og mer utradisjonelle virkemidler som cyberangrep, sabotasje, terrorisme og såkalte påvirkningsoperasjoner. Russland gikk til angrepskrig mot Ukraina 24. februar i fjor, og USA har siden støttet Ukraina både økonomisk og militært. Russland har flere ganger hintet med faren for bruk av atomvåpen. Allerede første dag i krigen advarte president Putin andre land mot å blande seg inn og formulerte seg på måter som antydet bruk av atomvåpen.

NÅ: Hevder Russland har startet storoffensiv


– Det kan tenkes vi har overvurdert intimiteten, sier Kina-ekspert Torbjørn Færøvik om forholdet mellom Xi Jinping og Vladimir Putin. Hva Kinas leder visste på forhånd er fremdeles en gåte. Torsdag er Kinas utenriksminister Wang Yi på banen igjen. Nå oppfordrer Kina «alle sider til å roe seg ned og å gjøre mer for å forhindre eskalering i Ukraina».  Wang sier han håper at krigen vil stoppe så snart som mulig. I en uttalelse tidligere samme uke omtalte den kinesiske utenriksministeren relasjonen til Russland slik: – Vennskapet mellom Kina og Russland forblir fjellstøtt. Da ga Wang uttrykk for at Kina, i motsetning til Vesten, ikke akter å skyve Russland ut i kulden. Vestlige lands kraftige sanksjoner mot Russland kan gi Kina mer innflytelse over landet. Men akkurat hvor nært Kina og Russland – og statslederne Xi Jinping og Vladimir Putin – egentlig står, er blitt et åpent spørsmål. To uker før invasjonen av Ukraina, anbefalte vestlige land sine statsborgere å forlate landet.  Kinas ambassade i Kyiv kom med samme anbefaling først to dager etter at Russland hadde invadert landet. – Det virker som om Kina ble tatt på sengen i forbindelse med invasjonen. Kinas ambassade i Kyiv virket fullstendig uforberedt, sier forfatter og Kina-ekspert Torbjørn Færøvik til VG. På daværende tidspunkt var det rundt 6000 kinesiske statsborgere i Ukraina.  – Mange av dem ble sittende fast i landet, og fikk ikke reist ut. Flere fikk ikke plass på fly, sier Færøvik. Det store mysteriet: Hvor mye visste Xi om hva Putin hadde planer om? – Denne gåten blir et slags tema for historiebøkene. Utad kan det Virke som at forholdet er intimt. De klapper hverandre på skulderen og skåler som kamerater. Men hvor mye visste Xi om hva som skulle skje? Alt i alt er det veldig gåtefullt, mener Kina-eksperten. At Kina tilsynelatende visste lite om Putins planer, fremstår desto merkeligere med tanke på det nære personlige forholdet mellom Putin og Xi, påpeker Torbjørn Færøvik: – Det kan tenkes at vi som sitter utenfor har overvurdert intimiteten i samarbeidet, sier han. Han mener det burde vært åpenbart også for Kina hva som kom til å skje, slik resten av verdenssamfunnet gjorde:   – De russiske krigsforberedelsene var overtydelige. Da er det veldig rart at Kina ikke fulgte med i timen, mener Færøvik. Han forklarer hvordan Kinas flere hundre ansatte ved ambassaden i Moskva – og kinesiske diplomater i vestlige land – følger med på både det de klarer å fange opp i Russland, og av vestlige medieoppslag og reaksjoner.  I starten på februar møttes partigeneralsekretær Xi Jinping og president Vladimir Putin, i anledning OL i Beijing. De to statslederne var enige om mye: Viktigst av alt at Kina og Russland skulle ha et «samarbeid uten grenser».  Ingen tema er lenger forbudt.  Putin lovte at Russland sto bak Kinas «Ett Kina»-politikk. Kina svarte at de var enige i skepsisen til det de omtalte som en utvidelse av Nato-alliansen – i det krisen i Ukraina fremdeles var gryende, og invasjonen var noen uker unna. Men akkurat hva Putin fortalte Xi om invasjonsplanene, er det ingen som vet: – Det kan være at han unnlot å informere Xi om planen. Da de møttes 4. februar, må de ha diskutert mange spørsmål, også om Ukraina. Men det kan være at han ikke fortalte om en klar plan, sier Torbjørn Færøvik. Det kan også tenkes at Xi trodde Putin bare raslet med sablene, mener eksperten. At det virket som om Putin bare forsøkte å skremme Ukraina til lydighet. – Eller: Det kan være at Kina trodde Russland ville iverksette kun et kortvarig, begrenset angrep. Og at Russland ville vinne en rask seier, sier han og oppsummerer: – Det inntrykket som fester seg, er at Kina var uforberedt på det som senere skjedde, sier Færøvik – og viser altså til det som ble full krig i Ukraina: For Kina sørger gamle utenrikspolitiske prinsipper for at håndteringen av den russiske invasjonen for deres del er komplisert. – Helt tydelig er dette en veldig vanskelig spagat

Kina-ekspert:  - Kan tenkes vi har overvurdert intimiteten


Mette Marie Kjeldsen fra Tromsø kan selv reise hjem til familien sin i Norge, mens hennes amerikanske ektemann slipper ikke inn. Fredag kan det bli endringer for utlendinger som vil inn i Norge.  – Det slutt på tålmodigheten vår. Den har vart lenge nå.  Det sier Richard Flaaten, talsperson for den mye omtalte Facebook-gruppen «Oss med familie eller kjæreste i utlandet under covid-19».  For flere av de 11.000 medlemmene i gruppen er fredag en skjebnesvanger dag:  Klokken 13 skal trinn tre av regjeringens gjenåpningsplan lanseres, og det vil bli klart om innreiseforbudet for utenlandske statsborgere opprettholdes, justeres eller oppheves helt.  BAKGRUNN: I dag kan gjenåpningen fortsette: Dette er de mulige lettelsene – Vi håper det kommer en endring, men vi tør ikke å håpe for mye. Vi har blitt skuffet så mange ganger, og sittet og sett på hvordan jordbærplukkere, svenskehandel og andre næringsinteresser gang på gang prioriteres over familie og kjærester, sier Flaaten til VG. Akkurat nå er hovedregelen at kun utlendinger som er bosatt i Norge kan reise inn i landet. Innreiseforbudet gjelder blant annet for utenlandske besteforeldre, som regjeringen omtaler som «fjerne familiemedlemmer», og for kjærester og forlovede.  Forbudet har vært en enorm belastning for tusenvis av nordmenn som har noen av sine kjære i utlandet, mener Flaaten.  Han får støtte av politiker og helsepolitisk talsmann i Sosialistisk venstreparti (SV), Nicholas Wilkinson.  – På et tidspunkt var det nødvendig å ta grep om smitte fra utlandet, og vi så at useriøse arbeidsgivere ikke sikret god nok oppfølging og kontroll, innleder Wilkinson til VG og legger til:  – Men den situasjonen legitimerer ikke at vi nå sier nei til kjærester og besteforeldre som til og med kan være fullvaksinerte, sier han.  – Henger ikke på greip Mette Marie Kjeldsen fra Tromsø er en av dem som har fått kjenne på frustrasjonen ved det strenge innreiseregelverket. Seks måneder før pandemien brøt ut, flyttet hun til Los Angeles i USA sammen med sin amerikanske ektemann. Nå har det gått snart to år siden hun har sett familien i Nord-Norge.  Både Kjeldsen og mannen er fullvaksinerte, men bare Kjeldsen slipper inn i Norge.  – Vi skal ikke på ferie, men vi vil sårt hjem til familien. Mannen min har mistet begge foreldrene sine, så familie vår i Tromsø er viktig for oss begge, forklarer hun.  Hun forstår at det er mange hensyn å ta, men synes ikke reglene gir ikke mening slik de er nå:  Hadde nemlig Kjeldsen bodd i Norge selv, hadde ektemannen sluppet inn – fordi de er gift og ikke «bare kjærester».  – Men om vi begge reiser sammen for å se familien, slipper han ikke inn. Det henger ikke på greip, sier hun oppgitt.  Kjeldsen understreker at hun og mannen gjerne sitter på karantenehotell, om det er det som må til. Men at ektemannen hennes ikke får følge med henne over grensen, synes hun er vanskelig å forstå.  – Jeg har sittet i to måneder og googlet for å finne ut av dette. Men det er ingen som prater om det i mediene, og ingen som kan svare oss når det vil være mulig å få reise tilbake, sier hun.  LES OGSÅ: Fullvaksinert med en vaksine godkjent av det europeiske legemiddelbyrået, kan du slippe karantenehotell  Hun påpeker at det er mange nordmenn i USA med amerikansk ektefelle.  – Det føles litt klaustrofobisk å vite at det ikke er fritt for meg og min ektemann å reise til mitt hjemland, spesielt hvis det blir prekært, sier hun.  Justisdepartementet har ikke svart VG har stilt justisdepartementet flere spørsmål vedrørende innreiseforbudet generelt og situasjonen til Kjeldsen. Vi har blant annet spurt om:  VG har også forelagt justisdepartementet sitatene fra Wilkinson (SV). VG har så langt ikke fått svar fra departementet på disse spørsmålene

I dag avgjøres innreiseforbud:  - Slutt på tålmodigheten


Endelig er SAS-streiken slutt. Strandede turister kommer seg endelig hjem. Og feriehungrige nordmenn kan komme seg ut i verden igjen. Vi kan ikke huske en tilsvarende fastlåst situasjon i norsk arbeidsliv som den vi har sett mellom piloter og SAS-ledelsen denne sommeren.  Dette har handlet om mer enn uenighet mellom to parter.  Det har ligget en eim av gjensidig mistro og mistillit over det hele.  Meklingens varighet taler sitt tydelige språk. Det samme gjør tonen mellom SAS-ledelsen og de fagorganiserte.  Her har det hverken vært tegn til forsoning eller utstrakte hender - ikke fra noen av partene. SAS-toppsjef Anko Van der Werff har ikke gjort situasjonen enklere med sin oppførsel. Vi har sjelden sett en mer umusikalsk leder under en arbeidskonflikt.  Han synes ikke å ha forstått hvem han snakker til og med - enten det gjelder hans egne ansatte, eller SAS sine kunder. For utenforstående har det ikke vært lett å vite hvem som har mest skyld i at konflikten ikke har blitt løst tidligere.  Men i en så fastlåst konflikt som dette bærer begge parter et ansvar. Streiken har uansett skadet SAS. Og ikke bare SAS.  Denne sommeren kan ha skadet vår tillit til flyfart generelt. Først streiket flymekanikere. Deretter fikk vi pilotstreik i SAS.  Alt dette på toppen av forsinkelser og mangler som følge av to år med pandemi.  Vi har vært vant til at flyene går når de skal. At vi kan bestille en ferietur eller en forretningsreise i tillit til at vi kommer frem dit vi skal.  Er det forsinkelser eller kanselleringer, har flyselskapene som regel gjort sitt ytterste for å hjelpe oss frem til reisemålet.  Vi har sjelden måttet ta høyde for at reisen rett og slett ikke blir noe av. Frem til denne sommeren.  Hundretusener av nordmenn har fått sine ferier ødelagt, eller sterkt redusert.  Folk som på grunn av pandemien ikke har sett familiemedlemmer i utlandet på lang tid, har fått avlyst sine lenge planlagte besøk. Kjærestepar har måttet utsette etterlengtede møter. Drømmer har gått i knas. I løpet av kort tid kan SAS-flyene være på vingene igjen.  Det vil ta lenger tid å gjenopprette tilliten til selskapet. Mye lenger tid.  Ferierende nordmenn har betalt en høy pris for denne streiken.  Men den aller største regningen er det selskapet selv som kan få.


Narve Gilje Nordås (23) og toppidrettssjef i Friidrettsforbundet, Erlend Slokvik, bekrefter begge til VG at Gjert Ingebrigtsen (56) har startet opp igjen som trener. 2. februar sendte det norske friidrettsforbundet ut en pressemelding, hvor de skrev at Ingebrigtsen var sykmeldt og at han ville trappe ned som trener.  I den forbindelse ble det klart at han ikke ville trene sønnene Henrik, Filip og Jakob. Narve Gilje Nordås og Per Svela har også vært en del av treningsgruppen rundt «Team Ingebrigtsen», som har blitt trent av Gjert Ingebrigtsen.  På tidspunktet da pressemeldingen ble sendt, fungerte ikke Ingebrigtsen som trener for Nordås.  Nå er han derimot tilbake som trener. 23-åringen, som løp 5000 meter i OL i fjor, skriver nå til VG at Ingebrigtsen har vært treneren hans siden mandag 7. februar.  Også toppidrettssjef i Friidrettsforbundet, Erlend Slokvik, bekrefter til VG at Gjert Ingebrigtsen følger opp Nordås igjen.  På spørsmål om det betyr at Ingebrigtsen ikke lenger er sykmeldt, svarer Slokvik at han var i kontakt med Ingebrigtsen i forrige uke og at han da var sykmeldt. – Han kommer vel gradvis tilbake, han også, sier Slokvik.  Gjert Ingebrigtsen har ikke besvart VGs henvendelser. VG har også vært i kontakt med Per Svela, som ikke ønsker å kommentere saken.  Jakob Ingebrigtsen sesongåpnet med verdensrekord på 1500 meter innendørs i franske Liévin på torsdag i forrige uke. I forkant av stevnet snakket han med norske medier om trenersituasjonen. – Gjert finnes jo, så det blir ikke «livet uten Gjert». Men vi er et stort team med mye kompetanse. Det er mange ivrige sjeler. Det står ikke på det. Vi har fått til mye bra, og har mye bra erfaring bak oss, sa Jakob Ingebrigtsen til VG. – Vi har kjørt opplegget som vi har hatt troen på, og det har jo gått bra. Det handler mest om at han trapper ned. Han har tatt seg litt vann over hodet. Det er ingenting som varer evig, sa han videre.  21-åringen åpnet samtidig for en mulig løsning med storebror Henrik i trenerrollen. – Det er nok mest naturlig at Henrik tar over den jobben (til pappa Gjert) på fulltid senere. Han må jo ønske det selv, men Henrik har vært lenge i gamet og kan mye. Det er han, Gjert og Filip som har kommet frem til det jeg gjør i dag, sa han. Slokvik fortalte til VG før helgen at de bistår Ingebrigtsen-brødrene med det de har behov for, men at de stort sett følger sitt vante opplegg.  – Det er mest praktiske ting, som fysioterapeut på samlinger, bookinger av reise og logistikk. Det er den den type hjelp de trenger, sa Slokvik.  Team Ingebrigtsens agent Daniel Wessfeldt fungerte som mediekontakt for Jakob Ingebrigtsen i forbindelse med stevnet i Liévin, der også Jakob Ingebrigtsens forlovede Elisabeth Asserson var til stede. Under innendørs-VM i Beograd 18. til 20. mars vil Friidrettsforbundet ha det ansvaret. Ifølge svenske Wessfeldt skal ikke Filip Ingebrigtsen løpe i Serbia om drøyt tre uker. Jakob Ingebrigtsen kan komme til å løpe 1500 meter og 3000 meter. Begge finalene går søndag. Senere er planen at Team Ingebrigtsen skal på en lengre treningsleir i Flagstaff i Arizona, etter alt å dømme uten Gjert Ingebrigtsen. Stevneserien Diamond League starter i midten av mai,: Doha (13.5), Birmingham (21.)  og VM-byen Eugene (28.).

Gjert Ingebrigtsen:  Tilbake som trener for Nordås


Martha Leivestad (27) skal feire julen helt alene, etter at hun fikk påvist coronaviruset. – Gikk rundt som en zombie og gråt, beskriver hun.  – Det var skikkelig dritt. Jeg lå i sengen om natten mandag og frøs. Da tenkte jeg «nå har jeg det, vet du. Da var den julen ødelagt», forteller hun til VG.  Martha Leivestad er blant annet kjent fra NRKs humorkollektiv «4ETG». I NRK har hun også hatt sin egen dokuserie «Martha blir rik». I september kom nyheten om at Leivestad slutter i NRK og begynner som ny profil i VGTV fra januar 2022.  – Gikk rundt som en zombie og gråt  Leivestad beskriver det første døgnet med corona som tøft. Hun hadde feber og ekstrem hodepine.  – Da gikk jeg rundt som en zombie og gråt. Gråt fordi det var vondt, men mest fordi jeg ikke skulle få klemme tantebarna mine i jula. Det var sårt, sier hun.  Leivestad skulle egentlig feire jul hos familien på Stord.  – Det så jeg enormt frem til, men nå skjer ikke det. Men vi skal facetime på julaften og de skal åpne gavene mine for meg. Det blir utrolig koselig, sier hun. Her kan du ta VGs karantene-kalkulator: Har gått igjennom mange sorgprosesser  Da Leivestad innså at det var coronaviruset hun var smittet med, gikk det først mange banneord gjennom hodet hennes. Så kom følelsene.  – Man går gjennom mange sorgprosesser når man plutselig har corona. Jeg har vært sint, lei meg, nektet for at dette kan skje meg, som er en utrolig teit tanke, men den hadde jeg nå, og til slutt: aksept, sier hun.  Dagen før julaften er Leivestad optimistisk til sinns.  – Det er trist, men man skal oppleve forskjellige juler i løp av livet sitt. Jeg er bare utrolig takknemlig for at jeg ikke er blitt skikkelig syk. Jeg får enormt vondt av å tenke på mennesker som er på sykehus og i en mye verre coronasituasjon enn meg, sier hun.  Hun er nå innstilt på å feire julen alene.  Skal lage pinnekjøtt  Leivestad har laget mange planer for å få en hyggelig jul selvom høytiden ikke blir som planlagt. Istedenfor å være med familien på Stord, skal hun nå lage pinnekjøtt på julaften for første gang.  – Ellers skal jeg game det klassiske julespillet «Dead by Daylight», ler hun og legger til:  – Jeg skal prøve å ha det så hyggelig som mulig. Se på «The Holiday» og «Love Actually».  Ikke alle er enig med Leivestad: Sjekk ut VGs kåring av tidenes julefilm her Hun kommer også med en oppfordring:  – «The Holiday» er favoritten min, jeg elsker Jack Black og filmmusikken. Visste du at det er Hans Zimmer som har lagd musikken for «The Holiday»? Jeg føler det aldri blir snakket om. Alle snakker om «Inception», men ingen nevner den fantastiske filmmusikken han lagde for «The Holiday». Så du som leser dette: Lov meg når du ser «The Holiday» i julen, tenk over filmmusikken. Den er så vakker.  I tillegg til julefilmene og musikken, skal hun nok bruke litt tid på Tinder, sier hun til slutt.  For ordens skyld: Martha Leivestad er ansatt som profil i VGTV.

Coronasmittet:  - Da var den julen ødelagt


Torsdag trådte regjeringens nye innstramminger i kraft. Samtidig stiger smitten over hele landet. Assisterende helsedirektør Espen Rostrup Nakstad mener vi må vente et par ukers tid før vi vet om tiltakene fungerer.  Som tidligere i pandemien er smittetrykket størst i østlandskommunene. Oslo og Viken har registrert over 1000 smittede per 100.000 innbyggerne de siste 14 dagene – Oslo på 1658 og 1243 i Viken. Men i denne vinterbølgen er smitten spredt mer rundt i landet.  Det siste døgnet er det registrert 5355 nye smittetilfeller i Norge – og trenden er stigende ifølge VGs coronaoversikt. Assisterende helsedirektør Espen Rostrup Nakstad påpeker at man enda ikke ser effekten av tiltakene som trådte i kraft natt til torsdag på smittetallene nå. – Smitten har økt jevnt og trutt i to måneder omtrent. Det vi ser nå er resultat av smitte som skjedde tidligere denne uken, sier Nakstad til VG fredag. – Tiltakene har foreløpig ikke vist noe effekt, men det kan vi heller ikke forvente, sier han og understreker at dersom man følger tiltakene og anbefalingene som er innført kan det bli en nedgang i smitten av deltavarianten av viruset. – Vi håper at deltavarianten skal gå tilbake og at vi får færre innlagte på sykehus i Norge. Det er bare deltavarianten som skaper innleggelser nå, det er veldig lite omikron relativt sett, sier Nakstad om den nye bekymringsvarianten. Både i Vestfold og Telemark – og Vestland fylke – ligger smittetrykket ikke langt unna over 1000 per 100.000. I Vestfold og Telemark er tallet 886, mens Vestland ligger på 814. Agder følger etter med 755 per 100.000. Nordland fylke har landets laveste smittetrykk med 372 tilfeller per 100.000 innbyggere de siste 14 dagene. Utbrudd i barnehager og skoler Også på Sørlandet er smitten økende. Samtlige kommuner i Agder har nå påvist coronasmitte. Dette er første gang alle kommunene i landsdelen er rammet av smitte samtidig, melder Fædrelandsvennen.  Torsdag meldte avisen av over 60 skoler og barnehager i Kristiansand er rammet av smitte. – Det er en veldig bratt stigning i antall smittede for øyeblikket. Mest sannsynlig er de aller fleste tilfellene så langt delta-varianten. Vi har også prøver med mistanke om omikron som er sendt til FHI for analyser, sa kommuneoverlege i Kristiansand, Priscilla Hilton, til Fædrelandsvennen. På spørsmål om tidlig juleferie kan være et tiltak for å få ned smitten i barnehager og skoler svarer Nakstad at det ikke er noe FHI eller Helsedirektoratet har utredet i detalj: – Det er et spørsmål som har vært mange land gjennom hele pandemien, men dette er en utdanningspolitisk problemstilling. Vi (Helsedirektoratet journ.anm.) vil sammen med FHI bidra til faglige råd når det gjelder effekten på smittespredning, sier han og legger til: – Det er nok i hovedsak noe som utdanningssektoren selv og utdanningsmyndighetene må vurdere.  Delta dominerer fortsatt Torsdag strammet Bergen inn i tiltakene. Nå behandles alle smittetilfeller som omikron, noe som betyr at mange flere bergensere må i karantene. Fredag har Sandefjord innkalt til beredskapsmøte etter et omikronutbrudd med 45 positive tester.  Assisterende helsedirektør Espen Rostrup Nakstad påpeker at det fortsatt er deltavarianten – ikke omikron – som medfører de største problemene for helsevesenet. – Foreløpig er ingen i Norge innlagt på sykehus, meg bekjent, med den varianten, sier han om omikron og legger til: – De rapportene vi får fra utlandet tyder på at man kanskje ikke trenger like mye oksygenbehandling på sykehus, men det er litt usikker fordi det stort sett er unge mennesker det dreier seg om hittil. – I beste fall da har vi en variant som ikke gir mer alvorlig sykdom enn delta. Det i seg selv er veldig viktig når vi skal vurdere dette innover vinteren, avslutter han.


Ragnhild Haga (30) tror ti sekunder kunne forandret mye – og gitt henne OL-plass.  For fire år siden ble Ragnhild Haga olympisk mester på 10 kilometer friteknikk.  Under Tour de Ski skjønte hun hvor det bar. Da hun kom hjem ringte landslagstrener Ole Morten Iversen. Hun er ikke med i troppen. – Målet mitt i år var OL og at jeg skulle være pallkandidat på 15 kilometer fellesstart med skibytte, sier Haga til VG.  Åtte andre damer ble prioritert foran henne. Hun er nummer én i køen bak dem som får OL-tur til Beijing.  – Jeg blir mest irritert på meg selv for at jeg ikke presterte tidligere denne sesongen. Jeg har gått ganske bra, men har manglet prikken over i-en, sier Haga, som også tok OL-gull på stafett sist.   Haga startet sesongen fint, 3. og 5. plass under den nasjonale langrennsåpningen. Så ble det 31. plass og ett minutt og 48 sekunder bak Frida Karlsson under verdenscupåpningen i Ruka på 10 kilometer klassisk.  Trist etter trøbbel 30-åringen fra Holter i Nannestad hevet seg betraktelig til Lillehammer og ble nummer 10 på 10 kilometer friteknikk, men fire norske damer var bedre i det løpet. Hadde hun gått 10 sekunder fortere hadde hun bare hatt tre norske damer foran seg. Under Tour de Ski ble hun nummer 12 på 10 kilometer friteknikk i Oberstdorf.  Hadde Haga gått ti sekunder raskere, så hadde hun vært nest beste norske, ikke fjerde beste som hun ble. Under touren brakk hun staven i Oberstdorf og Val di Fiemme, da kom det noen tårer. – Hadde jeg gått ti sekunder fortere i noen skirenn, så hadde jeg sluppet en del spørsmål,  da hadde jeg sluppet å bebreide seg selv. Men jeg får se det positive, det er mye annet som har vært bra, jeg har laget mitt og jeg har studert litt, sier Haga, som ble vraket fra landslaget etter forrige sesong.  Men da Ole Morten Iversen ringte etter Tour de Ski spurte han om hun vil være med på precampen til Seiser Alm som reserve. Blir noen syke eller får en positiv coronatest, så blir Haga med til Kina. Men det er ingen som blir med til Asia som reserve.  – OL er sammensatt for meg, jeg har blandede følelser. Jeg har innfunnet meg med at jeg gjerne skulle prestert litt bedre i sesongen. Samtidig har jeg fortsatt et lite håp. Jeg håper ingen blir syke, men jeg har fortsatt en liten mulighet, sier Haga.  30-åringen reiser til Seiser Alm fredag.  – Jeg er ikke glad i reserverollen. Det er ingen. Men jeg skal jo trene uansett, så nå får jeg trene og være sammen med gode jenter, sier Haga.  PS! Disse åtte damene er tatt ut til OL langrenn: Therese Johaug, Heidi Weng, Helene Marie Fossesholm, Anne Kjersti Kalvå, Mathilde Myhrvold, Maiken Caspersen Falla og tvillingene Tiril og Lotta Udnes Weng.


I januar forsvant forbindelsen i en internettkabel mellom Svalbard og fastlandet, og en russisk tråler ble mistenkt å stå bak. Noen måneder senere ga Norge et annet russisk skip tillatelse til å gjøre undersøkelser rundt kabelen.  – Havretten sier at kyststaten skal gi tillatelse hvis det ikke er noe som kan være en trussel mot staten. I den situasjonen vi står i nå, er all russisk aktivitet en trussel mot statens sikkerhet. Det sier forsker og orlogskaptein ved Sjøkrigsskolen, Tor Ivar Strømmen. – Toktet burde ikke fått tillatelse. Men det er tydelig at departementet har vurdert det annerledes. Dette kan selvsagt ha sammenheng med at vår tolkning av Svalbardsonen er annerledes enn resten av verden sin – og at vi derfor ikke ønsker å utfordre Russland i disse farvannene, sier orlogskapteinen. Tidligere i år søkte det russiske forskningsfartøyet «Akademik Sergey Vavilov» om å få gjøre undersøkelser på norsk kontinentalsokkel fra 26. august til 20 oktober, meldte Dagbladet. Skipet tilhører Shirshov-instituttet i Moskva, som historisk har hatt tette bånd til russiske etterretningstjenester. Dokumenter VG har fått innsyn i, viser at fartøyet blant annet søkte om å gjøre undersøkelser i området ved Svalbardfiberen, som sikrer internettforbindelsen mellom Svalbard og Fastlands-Norge. Internettforbindelsen i én av disse kablene ble tidligere i år kuttet.  Les også: Russisk «spionskip» har gjort to undersøkelser på norsk sokkel siden 2019 VG har fått innsyn i en mail sendt fra Space Norway, som eier kabelen, til Utenriksdepartementet. Der advarer de om «samfunnskritisk infrastruktur»: «Målepunktene 12, 21, 44 og 53 ligger alle nær kabeltraseen. Vi ber om at det tas hensyn og utvises stor forsiktighet i operasjoner nær kablene i dette området slik at skade unngås.», heter det blant annet i mailen sendt 12. mai.  I sommer ble likevel forespørselen om det russiske toktet godkjent av norske myndigheter. – Vil legge store begrensninger på kommunikasjonen Natt til 7. januar i år forsvant forbindelsen i én av de to internettkablene mellom Svalbard og Fastlands-Norge. Selv om politiets etterforskning tydet på at det var mennesker som sto bak, ble saken henlagt. Undersøkelser E24 og NRK gjorde av AIS-data, som følger bevegelsene til skip, viste blant annet at den russiske tråleren «Melkart 5» passerte over området der kablene ligger mer enn 30 ganger på drøyt to døgn – før den ene kabelen sluttet å fungere klokken 04.10 på natten. Hadde begge blitt kuttet, ville fastlandet hatt store problemer med å kommunisere med Svalbard. – Da er vi tvunget over på satellittsamband. Det vil legge store begrensninger på kommunikasjonen og næringslivet der oppe, sier orlogskaptein Strømmen. I dag fungerer begge kablene, men det drives fortsatt med reparering av skaden fra januar.  – Hvordan er sikkerheten rundt Svalbardfiberen i dag? – Ikke noe utover at kystvakten patruljerer på vanlig vis, og satellittdata samler inn bevegelser i området. – Ønsker ikke slik aktivitet  Dag Hugo Stølan, konserndirektør for sikkerhet og infrastruktur i Space Norway, sier til VG at de sendte mailen til Utenriksdepartementet for å forsikre seg om at det tas hensyn til Svalbardfiberen.  – Slik at man unngår skade. Vi ønsker ikke slik aktivitet der kablene går. Dette er kommunikasjonsforbindelsen mellom Svalbard og fastlandet – det sier seg selv at den er viktig for alle samfunnsaktører der oppe, blant annet til nedlastning av satellittdata, som kan gjøres i stort omfang der. – Får dere fulgt opp om hensynet til kabelen følges av det russiske skipet? – Vi har ikke noe muligheter til å følge opp det, og kan ikke overvåke det som gjøres på havdypet. Vi forholder oss til norske myndigheter og den informasjonen vi får fra dem, sier Stølan. Det russiske forskningsfartøyet søkte blant annet om å gjøre sedimentære og klimarelaterte undersøkelser


– Det blir «Farmen 2», sier 54-åringen, som starter soning i november på en anstalt med drift av dyr og det Søgaard selv beskriver som stor frihet. 17. november starter Søgaard soningen av fengsel på ett år og åtte måneder for brudd på bokføringsloven og skatteloven, etter at svensk høyesterett nylig avviste hans anke. I tillegg har han 20 dager å sone for tidligere forhold. Det viser dokumenter fra svenske Kriminalvården, som VG har fått tilgang til. Saken ble først omtalt av Aftonbladet. Av dokumentene fremgår det at Søgaard opprinnelig var kalt inn til å sone ved anstalten Kolmården utenfor Norrköping. Søgaard klagde imidlertid på vedtaket, med hovedargument om å få kunne sone i nærheten av sine tre sønner på 9, 11 og 22 i Stockholm. Kriminalvården viser til dette og FNs barnekonvensjon som bakgrunn for sin beslutning om at Søgaard i stedet skal få sone ved anstalten Svartsjö i Ekerö kommune utenfor Stockholm. På Svartsjö er det blant annet gårdsdrift, noe Søgaard sier til VG at han er godt vant til – også på norske TV-skjermer. – Nå blir det «Farmen 2», haha! I mer alvorlig toneleie utdyper han at han er glad for at han fikk bytte anstalt. – Det var med tanke på barna. Jeg er en familiemann, familien er alt. Jeg er fornøyd med det. Han understreker at han ikke er fornøyd med behandlingen han har fått i det svenske rettssystemet. – Absolutt ikke, men det er ikke noe jeg tenker på nå. Svartsjö er på det svenske sikkerhetsnivå tre for soning, hvilket er den mildeste graden og som innebærer relativt frie forhold for de innsatte. – Det er et kjempestort område, så jeg kan springe langt og trene så mye jeg vil. Det er en enorm frihet og fleksibilitet der, så det er bare å takke og ta imot, sier Søgaard. I en egen plussartikkel om fengselet skriver Aftonbladet at det er en såkalt åpen anstalt. Søgaard vil som andre innsatte få mulighet til å jobbe med blant annet jordbruk, parkhold og vedproduksjon.  Det er syv timers daglig sysselsettingsplikt. Ukelønnen er på 445 norske kroner – de eneste pengene man får benytte seg av i soningstiden, også under permisjoner. Man er innelåst på sitt rom mellom 20.30 og 07.00. Tester for narkotika i form av urinprøver tas jevnlig. Egne rom og fellesrom undersøkes daglig. Fengslet har 71 innsatte på det meste. Under oppholdet planlegger Søgaard å jobbe med bok- og filmprosjekter han har på gang. – Det skal bli superbra å bare kunne fokusere på å skrive. På sikt har Søgaard håp om å få sone hjemme, med fotlenke. Det har han gjort før, i 2015. – Da blir det «business as usual». Med fotlenke kan jeg bevege meg rundt i hele Stockholms-området, som er det jeg trenger for å kunne jobbe, sier han. Han har også tro på seg selv som en eksemplarisk innsatt. – Det er ingen knark- eller alkoholproblemer med meg. Jeg har ikke gjort noen noe ille heller.


I ti år har en dyster skygge fotfulgt karrieren til Helene Bøksle (40). Nå er det på tide å gå alene ut mot lyset igjen. – Det har tatt meg ti år å komme hit jeg er i dag. Men endelig har jeg frigjort meg. Eget plateselskap, egen manager - bit for bit har jeg skapt meg en plattform som gjør at jeg eier min egen musikk, jeg er helt fri! Jeg har aldri vært så lite redd som jeg er nå, sier Bøksle. For hun innrømmer at hun var livredd den kvelden og natten for ti år siden, 22.juli 2011, da media ringte for kommentar til at 22.juli-terroristen skrev varmt om hennes musikk i manifestet han sendte ut like før han utførte udåden i Regjeringskvartalet og på Utøya. «Denne engleaktige stemmen synger til deg fra himmelen... Denne stemmen er alt du hører mens ditt lys blir mørke og du entrer himmelriket», skrev terroristen. Bøksles kraftfulle uttrykk på onlinespillet «Age of Conan: Hyborian Adventures» - hennes til da karrierehøydepunkt, som også vant Hollywood Music Awards - ble brått koblet til terroristen og effektivt trampet på. – Dette var musikk som vant priser over hele verden, og akkurat da den skulle ut å fly, så kommer det en person og tar den musikken. Drar alt ned igjen og inn i hans verden. Noen stjal musikken min den natten, sier hun. Tyveriet har preget Bøksle mer enn kanskje de fleste aner.  Hun ble forsiktig, kanskje til og med overforsiktig. Automatisk dempet hun seg, både personlig og stemmemessig. Hun er elsket over hele landet for julesangene og konsertene sine, og for nattasangene hun spilte inn da hun selv ble mor til to. Men hvor ble det av kraften? – Pandemien gjorde at jeg fikk den tida jeg trengte til å skrive ny musikk. Jeg har et helt album klart som kommer når jeg føler tiden er riktig. Men da pandemien slo inn i fjor og alt ble avlyst, sa jeg til meg selv at om jeg ikke skifter fokus nå, kan dette bli veldig ille. Så jeg tok et oppgjør med meg selv om hva jeg ønsker å bruke stemmen til, hvilken musikk jeg vil formidle, helt på mine egne premisser, sier hun. – Jeg har så mye kraft jeg vil synge ut, som jeg har holdt tilbake i alle disse årene! Det er denne kraften jeg vil ta tilbake, ta dette spranget som jeg kanskje burde ha gjort for lenge siden, men som jeg ikke har turt før nå. Hun smiler. – Jeg er klar for å bruke litt mer «power» igjen. Jeg har sunget snille sanger og jula inn i mange år nå... Kviet seg lenge Bøksle sier hun kviet seg lenge for å snakke fullt ut om terroristens fascinasjon for musikken som betydde - og betyr - så mye for henne. – Nei, jeg kjenner at det er først nå jeg kan snakke om det. Den gangen for ti år siden ville jeg ikke at det skulle bli fokus på dette, og det er fremdeles viktig for meg å si at jeg ikke vil fremstilles som et offer - det er de pårørende som er det. I en tid da folk mistet barna sine - skulle jeg sitte der og snakke om musikken min? Det gir ingen mening. Men det tok alle disse årene å tørre og snakke om det igjen, sier hun. Fremdeles leter hun på nettet etter musikken fra «Age of Conan»-soundtracket, nær forgjeves. Det eneste er en opptreden fra Spellemannprisen i 2008 der hun fremfører «’Ere The World Crumbles».  Likevel fikk hun en etterlengtet opptur i mai, da Stavanger Symfoniorkester fremførte den. – Jeg har jo ikke turt å fremføre den selv i frykt for at den skal bli trukket inn i sammenheng med terroristen igjen. Jeg har vært forsiktig for ikke å støte noen, men i Stavanger sto jeg bak scenen og var så glad og så rørt at jeg skalv. Jeg tror ikke de ante hvor mye det betydde for meg. Da ble jeg bare mer fryktløs og sikker på at stemmen og musikken min, den kan ikke tas fra meg - den eier ingen andre, sier Bøksle

Bøksle om 22. juli-terroristen:  -Først nå jeg kan snakke om det


Satellittbilder viser synlige spor etter harde sammenstøt i byen Bakhmut i Donetsk. De siste ukene har byen vært under kraftige angrep. Kampen om Bakhmut har pågått i flere måneder. Siden Kherson ble gjenerobret av Ukraina i begynnelsen av november har kampene flyttet seg østover i landet, til Bakhmut.  Bakhmut har de siste ukene vært åsted for kraftige sammenstøt mellom ukrainske og russiske styrker, og jordene rundt byen viser spor av omfattende artilleriild. Noen jorder utenfor byen er fullstendig gjennomhullet av artilleriild.  Guvernøren i Donetsk, Pavlo Kyrylenko, sa torsdag til Sky News at de hardeste kampene nå pågår i Bakhmut, hvor russiske styrker prøver å trenge gjennom Ukrainas frontlinje.  De russiske angrepene har gjort at byen har blitt til «brente ruiner» sa Ukrainas president, Volodymyr Zelenskyj, i en av sine video-taler på Telegram tidligere i desember.  SE OGSÅ: En dronevideo som er lagt ut av den pro-ukrainske Telegram-kontoen AFUStratCom viser enorme ødeleggelser i byen Bakhmut i Donetsk.  – Okkupantene har ødelagt Bakhmut. Nok en Donbas-by som den russiske hæren har gjort om til brente ruiner.  Tidligere i desember skrev det ukrainske forsvarsdepartementet at Russland mest sannsynlig ser på Bakhmut som en måte å avansere til Kramatorsk-Sloviansk i Donetsk.  To drept i Kherson Samtidig som kampen om den østlige byen pågår for fullt har russiske styrker også utført angrep mot den viktige byen Kherson, som Ukraina gjenerobret i begynnelsen av november.  Siden da har de russiske styrkene jevnlig angrepet byen med raketter fra sin posisjon over elven.  Torsdag ble to mennesker drept og seks såret i et artilleriangrep mot byen, opplyste guvernør Jaroslav Janusjevytsj på Telegram.  En av de drepte var en frivillig Røde Kors-arbeider. Det opplyste foreningen selv tidligere torsdag.  – Fienden angriper byen for andre dag på rad. Om morgenen traff okkupantene et kritisk infrastrukturanlegg, skriver guvernøren.  Zelenskyj skriver på Telegram at Kherson ble beskutt mer enn 16 ganger i løpet av torsdagen.  – Siden begynnelsen av denne dagen har Russland allerede beskutt Kherson mer enn 16 ganger! Bare på en dag!  Angriper infrastruktur Russland har over lengre tid angrepet infrastruktur i Ukraina. Som følge av det har flere områder i landet vært uten strøm. Lørdag var over 1.5 millioner ukrainere i Odesa-regionen var uten strøm etter russiske angrep, uttalte Zelenskyj,  Et liv uten strøm og varme vil slå hardt ned på den sivile befolkningen nå som det er vinter.  Guvernøren i Donetsk uttalte til Sky News at den ukrainske befolkningen kan fryse i hjel denne vinteren på grunn Russlands angrep mot kraftanlegg.  – På grunn av at det ikke er oppvarming, er det en risiko for at folk kan dø av hypotermi.  Den mest overhengende trusselen akkurat nå er likevel russiske artilleri og rakettangrep, sa han.


Tidligere tillitsvalgt og vaktsjef i NRK, Berit Rekaa, skryter av Line Andersen og mener konflikten med NRK burde vært løst tidligere. – Jeg kjenner ikke igjen mitt NRK i dette. Jeg er vant med at vi tar vare på hverandre og at vi løser. Er det noen som har gått over streken, vært krass på et møte, gått over streken under sending på grunn av adrenalinet så løses det raskt etterpå. Jeg har i min tid som tillitsvalgt ikke vært borti en lignende sak, sier Berit Rekaa.  Hun er vaktsjef i NRK og tidligere tillitsvalgt i NRKJ (Norsk Journalistlags NRK-klubb). Hun var involvert som tillitsvalgt fra NRKJ på et tidlig stadium av Andersen-saken i NRK. Line Andersen har saksøkt NRK for ugyldig oppsigelse, med bakgrunn i å ha blitt tatt av skjermen etter en lang karriere med høy profil og prestisjefylte TV-oppdrag i statskanalen. Rettssaken startet tirsdag. – Line er hel ved. Line er den som er superproff i alt hun gjør. Hun setter skyhøye krav til seg selv, hvilket også betyr at vi, eller de rundt, forventes å gjøre sin jobb. Hun er den som alltid står på de svakestes side, sier hun. Andersens advokat ber henne utdype: – Med det mener jeg at for Line er rettferdighet det viktigste, og er det noen som sliter er Line den som støtter opp. Hun mener at situasjonen er komplisert: – Det var i utgangspunktet en krangel på et redaksjonsmøte, som utviklet seg til å bli en konflikt mellom Line og Sundvor i ledelsen. – Det var en følelse av at prosessen rullet uten at Line var med på toget. Line hadde en følelse av, sa hun, at det liksom var allerede klart hva som kom ut av denne prosessen, og det var det hun var redd for.  Tidligere på dagen var Hans Ole Hummelvoll, som er hovedverneombud i NRK, første vitne i rettssaken i Oslo tingrett. Hans rolle i konflikten har vært kritisert, ikke minst en undersøkelse han foretok, hvor de intervjuede forble anonymisert. – Jeg tror ikke Line er klar over hvilken påvirkningskraft hun har på sine kolleger, forteller Hummelvold. – Jeg tenker at Line eier sin sannhet og kan forklare ut fra det, men hun eier ikke de andres forklaring og situasjon – den eier vi. Da han kom i gang med undersøkelsen fant han ut at det var mange ansatte som hadde hatt det vanskelig over tid, sier han. – De hadde opplevd ting som NRK ikke hadde tatt til etterretning. De var ikke ivaretatt. Det var ganske sterke historier. Det overrasket meg. Jeg visste ikke noe om dette. Jeg tenkte at her var det en kraft og styrke. Jeg tenkte: Dette må ende her, dette må ta slutt. Folk måtte kunne gå på jobben og være trygg. Hummelvoll mener det også burde vært mer åpenhet i NRK-sporten: – Jeg er overrasket over at dette ikke har vært tydeligere før. Hvis man hadde hatt en bedre åpenhet i sporten på et tidligere tidspunkt, hvis man kunne vært åpen og snakket og hatt tillit til hverandre, kunne dette vært håndtert på et tidligere tidspunkt. Andersens advokat spør hovedverneombudet om hvordan han la opp samtalene med de ansatte. – Jeg har noen egne notater. Jeg sendte ikke ut referater nei. – Du fastholder at samtaler er konfidensielle og det ville du ikke delt? – Det er skrevet mye i pressen om det notatet. Det står at dette er anonyme anklager, det er det ikke. Hummelvoll mener det er viktig å kunne være konfidensiell når man snakker om situasjoner som den med Andersen. Han understreker at du får en annen historie hvis du ikke kan være konfidensiell. Stein Magne Os er tidligere producer og prosjektleder i NRK, tidligere ansatt og frilanser i NRK Sport. Han har jobbet med Andersen ved flere mesterskap. Han gjør det klart at han ikke har hatt vanskelige opplevelser med henne, og understreker at mange av dem som er gode på TV er personligheter som «tar plass». Andersen advokat spør om Os har opplevd at hun har vært ufin eller usaklig: – Nei det har jeg aldri opplevd. – Har du opplevd at hun har gått utover godt arbeidsmiljø? – Nei

Tidligere NRK-tillitsvalgt:  - Kjenner ikke igjen mitt NRK i dette


EUGENE (VG) Jakob Ingebrigtsen avsluttet sin overbevisende løping i kvalifiseringsheatet med i show-stil å veive med armene for å tenne publikum. NRKs friidrettseksperter mener det er dårlig nytt for konkurrentene foran finalen natt til mandag norsk tid.  – Han løper og vinker til publikum. Det er et tydelig signal til konkurrentene: Dere kommer til å få problemer i finalen, svarer NRKs friidrettskommentator og maratonløper Jann Post på spørsmål om hans umiddelbare reaksjon etter Jakob Ingebrigtsens 13.13,92 og 2. plass totalt i «semifinalene» på 5000 meter natt til fredag norsk tid. Finalen starter klokken 03.05 natt til mandag norsk tid. – Han løper for å vinne, og han elsker å vinne. Man kan like det eller ikke like det. Han vil gjøre alt han kan for å gjøre det best mulig. En revansjesugen og irritert Jakob er enda farligere, tilføyer han med tanke på at det kan virke arrogant å vinke til publikum på oppløpet. Og at han var «forferdelig» misfornøyd etter VM-sølvmedaljen bak briten Jake Wightman på 1500-meteren. Kenyas Jacob Krop vant Ingebrigtsens 5000-heat med 13.13,30, Guatemalas Luis Grijalva ble nummer tre i heatet og sammenlagt med sesongbestetid 13.14,04. – Han er den som viser at han har kontroll, energi og overskudd. De andre er vanskeligere å lese, sier Jann Posts kollega og ekspertkommentator Vebjørn Rodal om Jakob Ingebrigtsen. Norges gullvinner på 800 meter fra Atlanta-OL 1996 mener de – alle hans antatte utfordrere i finalefeltet på 15 løpere – «skal gjøre ting virkelig rett for å slå Jakob».  – Noen kan velge å løpe fort umiddelbart. Hvis det blir roligere (løping) underveis, er det få som matcher avslutningen til Jakob, sier Vebjørn Rodal. Han mener at Ugandas Joshua Cheptegei (kvalifisert med 13.24,47 i den andre heatet) er en god spurter, mens han er litt mer usikker når det gjelder kenyanernes egenskaper på det området.  – Han må antagelig gjøre alt på tampen. Men det er flere som kan spurte, mener Jann Post – med en liten haleheng-advarsel.  Cheptegei vant VM-gull på 10.000 meter i starten av mesterskapet her i Eugene. For 11 måneder siden vant 25-åringen OL-gull på 5000 meter og OL-sølv på 10.000 meter i Tokyo. Men han måtte også et par måneder tidligere gi tapt for Jakob Ingebrigtsen på 5000 meter i Firenzes Diamond League-stevne – da nordmannen satte europeisk rekord med 12.48,45.  Vebjørn Rodal tipper at vinnertiden natt til mandag norsk tid vil bli 12.54. Han er ganske sikker på at det vil stå «NOR – Jakob Ingebrigtsen» foran den. Det er også Rodals mangeårige NRK-kollega Post. – Han er en av de største favorittene. Cheptegei og et par at etiopierne er i samme klasse. Kejelcha virket sprek, Barega vet vi hva kan, sier Jann Post om etiopierne med fornavn Yomit og Selemon. Vebjørn Rodal forteller at han har fått gode rapporter fra 5000-treningene til Jakob Ingebrigtsen. Han understreker også at Jakob Ingebrigtsen er «bunn solid» trent over mange år, og at ha er en av dem med best forutsetninger for å kunne klare å takle en «dobling» (to løpsøvelser) og tre kvalifiseringsheat i VM. Jann Post minner også om at Jakob Ingebrigtsen har flere VM-nedturer surrende i bakhodet, som skapt for ham til å bygge opp en voldsom revansjelyst. Han har angivelig ikke glemt nedturene – i Jakob Ingebrigtsens minne – på 1500 meter og 5000 meter i Doha-VM 2019. Selv om han da knapt var fylt 19 år, sved fjerde- og femteplassen der. Kanskje spesielt det at han etter alt å dømme ble for ivrig under finalerunden og startet spurten litt for tidlig på den lengste distansen.  – Han vil snu dette for enhver pris, sier Jann Post.


Passasjerer fryktet for livet og sier flyet var i «fritt fall». Totalt ble syv personer sendt til sykehus etter Lufthansa-flygingen som skulle gå fra USA til Tyskland. Brusbokser, bestikk og mat som dekker gulvet – og personer som ser seg forvirret rundt etter private eiendeler.  Videoer og bilder fra kaoset som oppsto på Lufthansaflyet 1. mars går nå viralt på TikTok. «Vi var midt i middagen, en og en halv time inn i flyturen, da vi plutselig falt. Det føltes ut som vi var i null gravitasjon», skriver Monica Raygada til en video som søndag kveld har over 14 millioner visninger. Hun beskriver er voldsomt drama. Midt i alt kaoset forsøkte hun å finne mobilen sin for å ta farvel med familien, fordi hun trodde hun kom til å dø. «Alt fløy rundt og alle skrek. Det virket som vi bare fortsatte å falle» fortsetter hun. Lufthansa-flyging skulle gå fra Austin i USA til Frankfurt i Tyskland, men turbulensen ble så kraftig at flyet måtte lande på en flyplass i Virginia, like utenfor Washington DC. Totalt ble syv personer kjørt til sykehus med mindre skader. «De berørte passasjerene ble gitt førstehjelp om bord av flyvertinnene som var trent for slike tilfeller. Siden sikkerhet og velvære til passasjerer og besetningsmedlemmer er topprioritet til enhver tid, bestemte cockpitmannskapet seg for å foreta en alternativ landing», sier flyselskapet i en uttalelse til CNN. Ifølge en passasjer Washington Post har snakket med skal en pilot ha uttalt at flyet falt rundt 1000 fot, som tilsvarer cirka 305 meter.  Hva som forårsaket turbulensen er foreløpig ukjent. Det amerikanske luftfartstilsynet undersøker nå hendelsen.  I en artikkel fra Insider fredag kommer det frem at Lufthansa skal ha bedt passasjerene om å slette alle videoer og bilder fra hendelsen. Ifølge passasjer Rolanda Schmidt kom en flyvertinne med en kunngjøring over høyttalerne i flyet der hun ba folk om å «slette alle bilder og videoer».  Noen minutter senere skal samme beskjed ha blitt gitt med en henvisning til å beskytte andre passasjerers privatliv. Insider skriver at også en annen passasjer har bekreftet uttalelsen som ble gitt fra mannskapet.  Lufthansa har foreløpig ikke kommentert påstandene.  Blant passasjerene var også modellen Camila Alves, kona til den verdenskjente skuespilleren Matthew McConaughey.  «Alt fløy overalt. For å respektere privatlivet til de rundt meg er dette alt jeg viser, men flyet var et KAOS og turbulensen fortsatte å komme», skriver hun til et innlegg hun har postet på Instagram. På videoen, som hun har postet til sine over en million følgere, ser man rundstykker, pappatallerkener og annen mat flyte på gulvet. «Takk gud for at alle var i sikkerhet», skriver hun og legger til at hun og McConaughey sov godt og kom seg på et nytt fly dagen etter.


Her er stalltipset som kan redde sommerferien i Europa, om familien står uten gyldige pass: Bestill nasjonalt ID-kort i stedet. Leveringstiden for pass er nå syv uker, men kan øke til ti uker innen juli. Politiet advarer folk uten gyldig pass mot å bestille ferie. Dersom du ikke har gyldig pass nå og du ennå ikke har hatt en passtime hos politiet, kan sommerferien likevel reddes: Nasjonalt ID-kort er nok, om utenlandsturen går til EU, EØS og Schengen: – Vi oppfordrer flere til å søke nasjonalt ID-kort, som dekker reiser innenfor Schengen,  sier avdelingsdirektør i Politidirektoratet Bjørn Vandvik til VG. For ID-kortet er ventetiden bare 3–4 uker, mot det dobbelte for å få pass. Ventetiden regnes fra du var på passkontoret til du har passet i hånden. – Er du i knipe, kontakt politiet og be om råd. Vi prøver å hjelpe, sier Vandvik. 100.000 i kø Vandvik anslår at omkring 100.000 nordmenn står i kø for å få pass. Køen er ordnet kronologisk etter når søknaden ble innlevert, det spiller ingen rolle hvor du har søkt. Politiet advarte om økt leveringstid i februar. I mars ble det klart at selskapet Thales ikke klarer å levere pass som forventet, grunnet mangel på råvarer. – Vi oppfordrer på det sterkeste folk til å vente med å bestille utenlandsferie, før de vet at de har reisedokumentene i orden, sier avdelingsdirektøren. Han opplyser at direktoratet er i ferd med å innskjerpe kriteriene for å få nødpass. Politiet ønsket i utgangspunktet å bidra med ekspresslevering til dem som allerede har bestilt time for nytt pass, men har utreise før forventet leveringtid. – Men vi klarer ikke å levere den type service lenger. Det blir for mye ekspresslevering. Det er ikke nok dokumenter til alle, sier Vandvik. Slik ser det nasjonale ID-kortet ut: Vandvik sier at politiet vil konsentrere seg om å ivareta dem som søkte i februar og mars, med en berettiget forventning om å få pass før sommeren. – Men det er ikke sikkert at vi klarer å ivareta denne gruppen heller, for deres behov spiser av beholdningen av nødpass. Derfor jobber vi med å begrense kriteriene. Avdelingsdirektøren i Politidirektoratet sier han forstår at det er forvirrende. – Det er også frustrerende. Derfor er det viktig å forholde seg til hovedbudskapet: Ikke bestill reise før du har fått pass eller reisedokument, sier Vandvik. Passkaoset har ført til at timeavtaler på passkontorer omsettes på Finn.no. – Det er ikke forbudt, men vi synes det er lite aktverdig å utnytte andres nød, sier Vandvik. Pandemien har gjort at svært få har hatt behov for å fornye passet sitt de to siste årene, men nå er pågangen enorm. Hittil i år har politiet registrert 533.000 søknader om pass og nasjonale ID-kort. Til sammenligning registrerte politiet 270.000 søknader om pass i siste normalår, 2019.  RETTELSE: I en tidligere versjon av denne saken sto det at man kan benytte seg av det nasjonale ID-kortet i Schengen – EU og EØS var utelatt. Man kan bruke nasjonalt ID-kort til reiser i EU, EØS og Schengen. Saken og kartet ble rettet 23. mai klokken 19.37.


GRØNLAND (VG) Mannen ble skutt like ved Grønland T-banestasjon grytidlig søndag morgen. En mann er pågrepet og siktet for medvirkning til drap, bekrefter krimvakta til VG.  – En av de innbrakte har fått endret status til pågrepet. Han er siktet for medvirkning til drap, sier politiadvokat Renate Myhre Medby til VG. Politiet fikk melding klokken 04:18 fra en som hadde hørt skudd. – Når vi kommer til stedet finner vi en mann som er skutt. Etter en liten stund blir det vurdert at han er død, sier operasjonsleder Line Skott i Oslo-politiet til VG. Politiet har avsluttet det operative søket og jobber nå videre med etterforskning. To personer ble innbrakt til avhør, og en av dem ble etter kort tid pågrepet og siktet. Poltiet utelukker ikke flere pågripelser. Den andre innbrakte er ikke pågrepet eller siktet i saken per nå. Medby har ikke kjennskap til om noen av de involverte er tidligere straffedømt. – Hva er det som gjør at dere nå har siktet en person? – Det er opplysninger som har fremkommet i etterforskningen, sier Medby. Har fått oppnevnt forsvarer Den siktede har fått oppnevnt advokat Inam Ghous Ali som sin forsvarer. Det sier advokaten selv til VG. Den siktede er ennå ikke avhørt, og Ali vil ikke kommentere hvordan han stiller seg til siktelsen. Han er på vei til politihuset for å snakke med klienten sin nå. – Foreløpig er det ikke planlagt noe fengslingsmøte. Jeg må bort og snakke med ham nå, sier Ali. Medby kan ikke si noe om det er en relasjon mellom de innbrakte og den avdøde på nåværende tidspunkt. Innsatsleder Rune Hundere sa likevel til NTB at det skal ha vært en relasjon mellom de involverte. Den drepte er i slutten av 20-årene. De pårørende er varslet. De har ennå ikke fått oppnevnt noen bistandsadvokat. Det er ikke gjort beslag av noe drapsvåpen på nåværende tidspunkt. Taxisjåfør så avdøde Mannen ble skutt i Brugata på Grønland like utenfor T-banestasjonen. På stedet jobber det søndag morgen krimteknikere, som har stengt av hele gaten. En taxisjåfør VG har snakket med var på vei hjem fra jobb da han kjørte forbi åstedet. – Jeg trodde det hadde vært en slåsskamp. Det var masse politi på stedet. Senere skjønte jeg at han på bakken var drept, sier taxisjåføren.  Han har sendt VG en video som viser at mannen i 20-årene ligger på bakken rett utenfor inngangen til Brugata 19, like ved Vaterlandsbroa i Oslo. Rundt står det flere politifolk.  Hørte ett skudd VG har snakket med et annet vitne som bodde på Oslo Plaza hotell, som ligger like ved åstedet i Brugata. Hun og samboeren hadde lagt seg, men hun slet med å sove. Plutselig hørte hun et høy smell. – Jeg har aldri hørt skudd før, men jeg sa til samboeren min at, det der må ha vært et skudd, sier kvinnen, som ønsker å være anonym. Fordi hun følte seg sikker på at det var et skudd, tenkte hun det var lurt å sjekke klokken. – Klokken var 04:17. Jeg tenkte at, nå kommer det sirener snart, og det gjorde det. Politiet fikk første melding om skytingen klokken 04:18. Paret, som bor i Ålesund, var på helgetur i Oslo. Når VG snakker med kvinnen søndag ettermiddag, er de på vei til flyplassen. – Det er rart å høre et skudd, og så lese etterpå at det tok et liv. Det er ikke noe jeg har opplevd før, sier hun. VG har snakket med et annet vitne som var i området Max Burgers på Grønland, som også hørte ett smell i det samme tidsrommet. Kort tid etter så han et stort politioppbud på vei fra politihuset på Grønland i retning Grønland T-banestasjon. Har sikret overvåkningsvideoer Politiet har gjort avhør av noen vitner, men det er ikke mange i området som har sett drapet. Et vitne har sett en person løpe fra stedet


Det har vært eksplosjoner og branner på en rekke strategisk viktige steder i Russland de siste ukene – uten at hverken russerne eller ukrainerne har bidratt til å gi oss svar på hvorfor.  – Det er likevel mange som tror Ukraina står bak disse brannene og eksplosjonene, ikke minst etter som flere av dem har vært rettet mot militære anlegg, mot oljedepoter og våpenlagre, sier militæreksperten Ilmari Käihkö ved den svenske Försvarshögskolan til VG. – Vi vet ikke hva som skjer. I prinsippet kan det være ulykker, men nå føles som et mønster. Det er vanskelig å se at alle handler om ulykker. Hvis brannene fortsetter og fortsatt vil være koblet til krigen, føles det rimelig å tenke at det er ukrainske spesialstyrker eller sabotasjegrupper, som ligger bak, mener Käihkö.  Han er dosent ved Försvarshögskolan, og mener det er naturlig at Ukraina, som Russland, angriper fiendens logistikk. Her er branntilfeller som VG har registrert: Se video – Putin hevder dette er «verdens beste missil»:  Forsker Ina Holst-Pedersen Kvam ved Forsvarets høgskole Sjøkrigsskolen setter brannene i kontekst på denne måten: – Mens Brjansk i seg selv er en sentral «logistikkhub» for den russiske angrepskrigen i Ukraina, er de to oljedepotene i byen viktige av to grunner. Mens det ene var et sivilt oljelager som forsynte Europa med russisk olje, var det andre forbeholdt militær bruk der tapet trolig vil ha umiddelbar negativ effekt. – Oljelageret i Belgorod, som også sto i brann tidligere i april, var på samme måte sentral for russiske styrker langs den ukrainske østfronten. Hun forteller at forskningsinstituttet i Tver har vært en «nøkkelaktør i utviklingen av neste generasjon av landsmålsmissiler og luftvern». – Nå har ikke Kreml akkurat en tendens til å bry seg noe særlig om internasjonalt lovverk med mindre disse tilrettelegger for regimets velkjente offerrolle og generelt bøllete fremferd, men å angripe slike sentrale mål i motpartens forsyningslinjer og militære «ryggrad» er uansett fullstendig innenfor hva gjelder slike traktater, mener hun. Den mektige russiske TV-sjefen Margarita Simonjan er tydeligvis ikke i tvil om at det er ukrainske angrep på russisk jord – og skriver dette: Kvam sier Russland på samme måte har prøvd å strupe den ukrainske forsvarsevnen på ulike måter. Men hun peker på en vesentlig forskjell: – Hos det ukrainske forsvaret strekker denne hovedpulsåren seg nå langt inn i NATO-medlemsland som kontinuerlig forsyner fronten med stadig mer avanserte våpen, fastslår forskeren. Eksperten påpeker at i motsetning til ukrainske styrker og sabotasjegrupper, som har en stor konsentrasjon av den russiske «logistikkhalen» innenfor rekkevidde fra grensen, begrenses russerne på sin side til å angripe tilsvarende mål innenfor ukrainsk territorium alene. – Majoriteten av disse offensivene har derfor nettopp fokusert på å bombardere fasiliteter, infrastruktur og kommunikasjonslinjer som er nødvendig for mottak og fremføring av alliert våpenhjelp. Kvam sier at det i militær sammenheng generelt gir mindre «uttelling» å vente til denne er på plass fremfor å nøytralisere trusselen på avstand før den i det hele tatt får etablert seg. –Det vil imidlertid ikke si at russiske styrker ikke lykkes med å svekke ukrainske «livsnerver» på sikt. Tvert om kan spesielt siste ukens suksesser med å kutte forsyningslinjer i sørøst i så fall ha fremprovosert ukrainernes behov for tilsvarende gjengjeldelse, sier Kvam. — Men utover sabotasjene langs grensen, som da er innenfor rekkevidde av ukrainske våpensystemer, er antakeligvis årsakene til de resterende brannene lengre øst noe mer sammensatt


Marna Haugen (40) knuste Mini Jakobsen (56) og Ole Martin Alfsen (52) i «Torpet»-finalen. – Jeg jobbet så hardt! Det var helt fantastisk – og så utrolig fornøyelig å slå disse to mennene, sier en leende Haugen til VG. Aller siste episode av «Torpet» ble lagt ut på TV 2 Play natt til mandag. Der ble det altså klart at Haugen vant – om enn knepent – over Alfsen. Mini Jakobsen var den første til å ryke ut. Fått med deg denne? – Hadde røvkjørt hele gjengen Haugen har vært på «Torpet» helt fra starten. – Det var innsatsen som betalte seg. Jeg investerte mye tid og hele meg på å sette meg inn i gårdsboka. Og så elsket jeg å sitte og lese i den for deretter å ta kunnskapen ut i praksis. Jeg følte meg hjemme, sier bloggeveteranen og influenceren om tiden på «Torpet». Haugen hadde altså i motsetning til de andre to ikke vært innom «Farmen kjendis»-gården i det hele tatt. Nå kunne hun endelig sette kursen mot Bøensætre Gård. – Jeg lo hele veien, for det var så gøy. Ikke bare gledet jeg meg veldig, men jeg syntes også at jeg fortjente plassen. Da jeg rodde inn mot gården, satt jeg med ryggen til. Jeg hørte Adam (Ezzari, red.anm.) ropte: Hvem er du? Snu deg! For å gjøre forvirringen større, hadde Marna overtatt strikkegenseren til Tomine Harket (28), som trakk seg fra «Torpet» rett etter å ha ankommet. – Jeg fikk den genseren litt for å lure de andre, og de ble veldig forvirret. I tillegg hadde noen på markedet falt for fristelsen til å lekke lure-informasjon om at det var Per Sandberg som hadde vunnet «Torpet». Så de andre deltagerne skjønte ingenting da jeg kom, humrer Haugen. Hun ble imidlertid tatt godt imot på gården, forsikrer hun. – Men det var som å komme til et freakshow. De var som en ungeflokk som spurte meg ut om alt mulig. I tirsdagens episode av «Farmen kjendis» får TV-seerne se hva slags mottagelse Haugen fikk.


Nye tall fra Folkehelseinstituttet (FHI) bekrefter at nedgangen i corona-innleggelsene har snudd. Men det er lyspunkter.  På torsdag sa FHI-direktør Camilla Stoltenberg at de så tegn til at sykehusinnleggelsene var i ferd med å øke igjen – at flere blir innlagt på sykehus med corona som hovedårsak.  Nå mener FHI at de kan slå fast: Det har snudd.  – Den store vinterbølgen begynner nå som ventet å gi flere sykehusinnleggelser, sier FHI-overlege Preben Aavitsland til VG.  For etter toppen i uke 50 har antallet nye pasienter som blir innlagt på sykehus (med covid-19 som hovedårsak) gått nedover.  Helt til uke tre – i forrige uke. Da kom det et hopp: – Vi ser at det var en økning i antall nye innleggelser fra uke 2 til uke 3. Det betyr at nedgangen i nye sykehusinnleggelser, som ventet, har snudd, sier Aavitsland.  I uke 2 ble 116 nye pasienter lagt inn på sykehus med corona som hovedårsak. I uke 3 er det så langt registrert 135 nye innleggelser, opplyser FHI.  – Det er en moderat økning, men vi venter mer, sier Aavitsland.  Selv om omikron-varianten er mildere, har FHI forventet at innleggelsene ville øke, rett og slett fordi det blir så mange smittede i samfunnet:  – Siden den mildere omikronvarianten dominerer, er det nå mange flere tilfeller bak hver innleggelse enn det var med delta, påpeker Aavitsland i FHI.  Antallet innlagte som er smittet, men som har en annen hovedårsak for innleggelse enn corona, var allerede økende. Og FHI forventer at det vil fortsette, noe som betyr mer smitte i sykehusene. – Siden det er mye smitte i samfunnet, er det bare å forvente at man finner positiv test hos en del pasienter som legges inn for andre sykdommer, sier Aavitsland.  Men: – De ligger kortere tid Så antallet pasienter som legges inn på sykehus øker, men hva betyr det for belastningen på sykehusene?  FHI mener det er viktig å følge tett med på hvor syke de corona-innlagte blir – og om de må ligge like lenge på sykehus som tidligere coronapasienter.  Tirsdag var det 255 corona-smitta pasienter på norske sykehus. Og antallet på intensiv og respirator har ikke gått opp:  Disse tallene viser altså alle corona-pasienter på sykehus som vurderes som smittefarlige for andre, uavhengig av om corona var hovedgrunnen til innleggelsen eller ikke.  – Det holder seg egentlig på et stabilt lavt nivå. Og antallet innlagte respirator og på intensivavdeling, fortsetter å gå nedover. Dette er et uttrykk for at vi har fått flere innlagte når vi har fått denne omikron-bølgen som begynner å ta tak, og delta-bølgen har avtatt, sier fagdirektør Frode Forland i FHI.  – De så lå inne med delta er på vei ut av sykehuset og en del nye med omikron er på vei inn. Og de ligger kortere tid (på sykehus), forklarer Forland.  På spørsmål om hvor stort problem det er at flere nå blir innlagt, hvis hver enkelt ligger kortere tid på sykehus, svarer han:  – Hvis det blir veldig mange som kommer inn, kan det fortsatt bli en stor utfordring og det er det vi forbereder oss på fremover. Nå går smittetallene raskt oppover og vi må være forberedt på at stadig flere blir innlagt. Men det tyder jo på, med tall fra andre land, at sykehusene kan håndtere dette. Særlig i og med at det er færre som blir alvorlig syke og trenger intensiv- og respiratorbehandling, svarer Forland.  – Utviklingen er på mange måter positiv Så selv om de altså ser at innleggelsestallene har snudd og stiger, er bildet langt ifra helsvart.  – Utviklingen er på mange måter positiv. Vi har fått en mye flatere stigning enn det mange andre land har hatt, og vi har hatt en nedadgående trend i hvor mange som krever alvorlige inngripende tiltak på sykehus, som respirator og intensivbehandling. Det er et godt signal om at vi har kontroll på situasjonen, sier Forland.  Fortsatt ser de en mye høyere risiko for alvorlig sykdom og innleggelse hos uvaksinerte


I dag ble Arfan Bhatti siktet for medvirkning til barskytingen i Oslo 25. juni. Siktelsen føyer seg til et allerede langt rulleblad. Bhatti har en relasjon til 42 år gamle Zaniar Matapour som er pågrepet og siktet for skytingen, og det er bakgrunnen for siktelsen får VG opplyst.  Fredag ettermiddag bekrefter politiet at det er Arfan Bhatti som er siktet. Han er internasjonalt etterlyst. Ifølge Bhattis advokat gjennom mange år, John Christian Elden, befinner Bhatti seg nå på kjent adresse i Pakistan.  Der har Bhattis familie et hus i Gujrat, ikke langt fra storbyen Lahore, i delstaten Punjab. VG får opplyst at norsk politi mener Bhatti befinner seg i det området. 45 år gamle Bhatti har vært en kjenning for politiet siden han var svært ung. Norsk-pakistaneren hadde sine første år i Pakistan, men flyttet til Oslo i skolealder. Som 16-åring ble han dømt til fengsel for å ha knivstukket en butikkeier. Med en stor kjøkkenkniv festet i et bånd rundt leggen, gikk tenåringen, som hadde rømt hjemmefra, inn i en kolonialforretning på Bislett. Han hentet seg en flaske brus. Da han og innehaveren ble alene, gikk Bhatti bak disken og slo brusflasken av glass i hodet på ham. Så tok han frem kjøkkenkniven og stakk innehaveren flere ganger i brystet og magen. Deretter satte 15-årige Bhatti seg på disken og spiste en sjokolade. Siden den gang har han også blitt dømt for en rekke andre forhold. Islamist Bhatti var i en periode en lederskikkelse i den ekstreme islamistiske gruppen Profetens Ummah. I 2012 reiste han til Pakistan. Utover høsten dukket det opp bilder fra grenseområdene til Afghanistan der han poserte med automatvåpen: I februar 2013 ble han også etterlyst i forbindelse med en familievoldssak.  Der ble han pågrepet av Pakistans etterretningstjeneste ISI. 37-åringen ble dømt til seks års fengsel for å ha hatt kontakt med Taliban. Mens Bhatti var savnet i Pakistan, traff VG hans far i den lille landsbyen Aali i Gujrat-distriktet i Punjab. Han fortalte at familien fordømte Bhattis radikalisering, men fryktet at var blitt rekruttert til et ekstremt miljø. Islamisten ble i august i 2015 sluppet ut av fengselet i byen Bannu, nordvest i Pakistan.  Da kom han tilbake til Norge, der politiet møtte ham på Gardermoen. Da var han siktet for familievold i forbindelse med undervisning i Koranen.  Dette ble han senere dømt til ti måneder fengsel for, hvor av fire var betinget. Oslo-skytingen 42 år gamle Zaniar Matapour ble pågrepet og siktet for skytingen i Oslo 25. juni i år. Han hadde to måneder tidligere blitt stoppet av politiet i en bil sammen med Bhatti i forbindelse med en SIAN-demonstrasjon. Dobbeltdrapsmann Matapour og Bhatti har også vært i samme WhatsApp-gruppe. Skytingen skjedde samtidig som Pride-festivalen pågikk i Oslo. Uken før skytingen, ble det lagt ut et regnbueflagg med et forbudt-skilt og arabisk tekst på på Bhattis Facebook-profil. Regnbueflagget er et kjent symbol for pride-bevegelsen og toleranse for ulike legninger.  VG har fått teksten oversatt og forklart av terrorforsker Thomas Hegghammer fra Forsvarets forskningsinstitutt (FFI):  «Hvis dere finner en som begår Luts folks gjerning, så drep ham som utfører den og den den blir utført på».  «Lut folks gjerning» kan oversettes til ‘seksuell omgang mellom to menn’. Dermed kan teksten forstås som et budskap om at homofile bør drepes, forklarte Hegghammer til VG i juni. Etter at flere norske medier omtalte profilbildet, ble det fjernet. Tre måneder senere har Bhatti blitt etterlyst internasjonalt for medvirkning til skytingene i Oslo.  Ifølge hans tidligere forsvarer John Christian Elden oppholder han seg i Pakistan. – Han er i Pakistan på kjent adresse. Han har ikke hørt noe fra politiet om at de ønsker kontakt, opplyser Elden til TV2.


GRÜNERLØKKA (VG) En bygningsfasade har begynt å sprekke opp i bydel Grünerløkka i Oslo. Beboerne er evakuert, men kan trolig flytte hjem igjen i løpet av kvelden.  Sprekker i fasaden har gjort at flere beboere har måttet forlate leilighetene sine Karlstadgata 4, som ligger like ovenfor Sofienbergparken i bydel Grünerløkka i Oslo.  – Sprekkdannelsen i bygningskonstruksjonen har vært til stede i flere dager. De siste par dagene har det utvidet seg noe, sier innsatsleder Rune Hundere i Oslo politidistrikt til VG.  En byggingeniør engasjert av styret i borettslaget har vært på stedet og vurdert skadene.  – Det siste døgnet har ikke sprekkene utvidet seg og det er millimeter vi snakker om. Dette må gjøres noe med og ansvarlig entreprenør kommer om 15 minutter for å støtte opp den opprinnelige veggen i påvente av ytterligere arbeid, sier Hundere til VG like før klokken 17.  – Mens det gjøres har vi iverksatt evakuer av hele Karlstadgata 4b. De har fått beskjed om at arbeidet kan vedvare i noen timer og at det er opp til dem selv om de vil ta inn hos venner og familie eller på hotell, fortsetter han.  Det er elleve leiligheter og 17 beboere i oppgang 4b.  – I blokken her generelt så tas dette med ro. De har nok visst om dette noen dager. Her er det rolig og styret har god kontakt med beboerne, så det virker som det er en rolig og fattet gjeng med beboere som har fått denne beskjeden, sier Hundere.  Beboerne kan trolig flytte tilbake i løpet av torsdag kveld.  Ifølge innsatslederen har byggingeniøren opplyst at han har en god magefølelse på at bygget er trygt, men det er likevel besluttet å støtte opp veggen.  – Konstruksjonen har sprekker og det skaper usikkerhet for beboerne. Det er vanskelig for dem å se for seg at det er trygt nok hvis det ikke gjøres tiltak. Det er ikke sikkert de er nødvendige, men for å skape trygghet for alle, så iverksetter vi de tiltakene så raskt som mulig.  Politiet opplyser til VG at de kommer til å være på stedet de neste timene og at sperringene vil opprettholdes.  – Det er litt for å informere beboere, men også for å være forberedt på hva vi skal gjøre etter hvert. Brann- og redning fra Oslo kommer til å være til stede og vi kommer til å støtte oss til byggingeniøren som er her, sier Hundere til VG.  Oslo kommune er varslet om hendelsen.


Da artist og aktivist Ella Marie Hætta Isaksen (24) skulle opptre på Oslo Tropical Forest Forum, ble hun bedt om å ta taxi hjem og skifte til kofte. Nå beklager både arrangøren og eventbyrået. – Jeg kan ikke tenke meg at Dagny eller Ruben eller Astrid S blir spurt om å ta på seg bunaden. Mine to andre bandmedlemmer, som ikke er samiske, fikk ingen føringer, sier Ella Marie Hætta Isaksen (24) i et telefonintervju med VG. Sammen med bandet sitt ISÁK var den tidligere «Stjernekamp»-vinneren hyret inn for å opptre på Oslo Tropical Forest Forum tirsdag 21. juni, og deretter delta på en paneldebatt påfølgende dag. Konferansen arrangeres av Norad og Klima- og miljødepartementet. I forkant av oppdraget fikk Isaksen, via sitt bookingbyrå, en skriftlig oppfordring om å stille i kofte. Avsenderen var eventbyrået All-In som står for gjennomføringen av konferansen.  – Det var en melding som ble sendt noen dager før arrangementet. Jeg svarte at jeg tar på meg det jeg vil, fastslår Isaksen. – Når samiske artister blir invitert til konferanser og eventer, gjøres det ikke alltid på riktige premisser. Iblant er det tydelig at arrangøren ønsker et mangfoldsalibi og noe eksotisk. Jeg er ikke en maskot eller et sirkusdyr. Er du samisk artist? Har du opplevd lignende koftekrav eller diskriminering? Tips VGs journalist eller VGs tipsportal 2200@vg.no Stordalen-eid All-In drives av Jens Nesse, som på privatfronten er svogeren til artist Tone Damli. Firmaet er deleid av milliardær Petter Stordalen og tidligere «Idol»-dommer og manager Jan Fredrik Karlsen. Sistnevnte jobber som kreativ leder i selskapet. I et Instagram-innlegg med tittelen «Jeg er like mye same uten koften» forteller den samiske artisten om hvordan hun ikke følte for å iføre seg koften, men heller kledde seg i sjal og belte – noe eventbyrået ifølge Isaksen tok ille opp. 24-åringen har de siste årene markert seg som aktivist for miljøvern og samisk kultur og mot psykisk og seksuell vold. Les Ella Marie Hætta Isaksens innlegg i sin helhet her: Fikk klage VG har sett meldingen der eventfirmaet All-In begrunner kofteønsket med at «det er mange urfolk i salen fra hele verden» og at «arrangør synes det hadde vært veldig stas». Dette mener Isaksen er uhørt: – De kan godt ønske seg at jeg går i kofte, men man dikterer ikke hva andre mennesker har på seg. Det er ren folkeskikk. Det er direkte rasistisk at jeg som samisk artist må møte forventning om hva jeg skal se ut som før arrangør blir fornøyd med jobben jeg gjør, tordner hun. – Da jeg skulle gå på scenen selve arrangementsdagen, spurte en person fra eventbyrået All-In en person i mitt team om jeg ikke bare kunne ta en taxi hjem og skifte i full fart. Da jeg nektet, sendte eventbyrået i etterkant en klagemail til bookingbyrået mitt, forteller Isaksen. Der og da bestemte hun seg for å stille strippet for samiske elementer i paneldebatten dagen etter, selv om hun til vanlig pleier å ha på seg dette. I stedet gikk hun for en hvit bluse og svarte jeans. – Det er trist å innse at selv i Norge har man et forvrengt og stereotypisk bilde av hva urfolk og samer er. Jeg møtte jo mange andre urfolk på konferansen – ingen av dem gikk i spesielle klær, understreker hun. – Men siden de kanskje har lenger hår eller er mørkere i huden, faller de innenfor det arrangøren mener ser urfolksaktig ut. Jeg er for høy og for hvit til å komme som jeg er. Det er bekymringsverdig at man ikke vet at urfolk ser forskjellig ut. VG har vært i kontakt med og fått bekreftet fra Isaksens team at eventbyrået etter lydprøven prøvde å få hjelp til å overtale henne til å gå med kofte. Da dette ble avslått, skal responsen ha vært at «kunden kommer til å bli dritsur».  – Stereotypisk bilde av urfolk Isaksen besluttet å ta et offentlig oppgjør da hun fikk tilbakemeldinger fra andre samiske artister som har opplevd lignende episoder

Ble bedt om å dra hjem og skifte til samekofte


Christina Fraas (31), kjent som «kirsebaerhagen», ble slått ned på Aker Brygge. – Jeg synes det er viktig å dele dette, sier hun. Torsdag kveld ventet Christina Fraas og kjæresten på båten til Nesodden på Aker Brygge.  – Det var første gang vi var ute og gjorde noe sosialt etter pandemien. Vi hadde blant annet vært på med venner og feiret Pride på en båt og hengt litt i parken etterpå. Det var en utrolig hyggelig dag, egentlig, forteller hun til VG. Hun sier at kvelden fikk en brå vending. En mann, som ifølge Fraas så beruset ut, kom bort til dem ved bryggen. – Han stelte seg tett inntil oss, smilte slibrig uten maske og sa helt uprovosert: «Da er det for meg å bestemme hvem av dere to jeg vil ta med meg hjem i kveld». Så pekte han på oss mens han fortsatte: «Elle, melle, deg fortelle, det blir deg», sier hun. – Pekefingeren falt på meg. Fraas skal ha prøvd å skubbe ham unna. – Da slo han meg med knyttneven i kjeven min. Hun skal ha gått rett i bakken.  Fraas anmeldte for kroppskrenkelse dagen etter. VG har sett Fraas’ bekreftelse på anmeldelsen.  – Jeg følte meg heldigvis veldig godt ivaretatt. Det virket som at de virkelig skulle se på saken. Til VG sier politiadvokat Sasha Ingebretsen at det er opprettet sak tilknyttet hendelsen. – Politiet etterforsker saken.  – Jeg synes det er viktig å dele dette fordi alle jenter jeg kjenner har hatt en ubehagelig opplevelse med menn på vei hjem fra byen. Og den type ekkel, uoppfordret og oppsøkende oppførsel kan føre til at man blir en sånn person som slår ned fremmede damer. Fredag la Fraas ut et innlegg på Instagram om hendelsen: – Det gikk utrolig fort, og det neste jeg husker er at kjæresten min og noen fremmede prøver å hjelpe meg opp mens jeg blødde og vekterne prøvde å holde ham tilbake, sier hun. Noen skal ha ringt politiet som kom rimelig fort.  Politiadvokat Ingebretsen bekrefter at det var patruljer på Aker Brygge ved det aktuelle tidspunktet torsdag kveld.  – Likevel kunne de ikke arrestere ham der og da, siden han prøvde å lure seg unna. Og da ble det hans ord mot mitt. – Derfra dro jeg i en taxi til legevakten med en blødende og sprukket leppe og hoven kjeve. Jeg ble faktisk så traumatisert at jeg gråt foran sykepleierne i venterommet, forteller hun. Ifølge Fraas var det vitner til stede. – Politiet sa også at potensielle opptak fra overvåkningskamera i området kan hjelpe saken min. Politiadvokat Ingebretsen sier til VG mandag at det er noe de jobber med. Fraas fikk hjernerystelse. Hun føler seg fortsatt ikke i form. Dessuten er hun ennå litt i sjokk over det som skjedde. – Det var en jævlig og en skummel opplevelse, både for meg og for kjæresten min, sier hun. – Det jeg er redd for er at han kommer unna med det. Det er utrolig typisk at en gammel full gubbe kommer unna med å oppføre seg dritt mot en jente halvparten av alderen hans. Det ville vært så urettferdig. Hun er ikke sikker på hvorfor han gjorde det, men hun oppfattet det som kvinnefiendtlig. – Han kan ikke komme unna med dette, mens jeg sitter igjen med en hjernerystelse og et forslått ansikt. De siste fem årene har Fraas gått gjennom en stor forandring.  I 2016 hadde hun blitt singel, sagt opp jobben og sto uten bolig – samtidig.  Deretter kjøpte hun et gammelt hus, og totalrenoverte det hele selv. Kirsebærhagen var navnet på huset og hagen, og slik ble navnet på Instagram-kontoen til. – Gjennom renoveringen ble det til en slags oppussing av meg selv og huset, sier hun.  – Det er derfor jeg legger ut mye om både «girl power» og interiør, fortsetter hun.  Etter hvert delte hun mer om saker hun brenner for, gjerne innenfor rettferdighet og menneskerettigheter.  – Men også mange små gleder og glitter, legger hun til.


Etter mandagens trening skal Frida Karlsson (23) ha konkludert med at hun ikke er klar for skisprinten i Drammen.  Forrige uke ble det meldt at Frida Karlsson hadde pådratt seg milde forkjølelsessymptomer. Hun måtte derfor stå over helgens femmil i Holmenkollen. 23-åringen skal ikke ha blitt noe friskere siden den gang, og må derfor melde forfall til verdenscup-sprinten i drammen 14. Mars.    – Etter å ha trent på formiddagen, kjenner hun seg fortsatt ikke klar. Hun reiser hjem fra Norge for å lade opp til konkurransene i Falun, skriver det svenske skiforbundet mandag ettermiddag. Få oversikt over sport på TV i VGs nye sportskalender. Karlsson har hatt en varierende sesong. Hun har vunnet Tour de Ski og tatt medaljer i VM. Likevel har svensken vært slått ut av sykdom i flere perioder - og må nå stå over nok et renn.